Pilato Tsɔ Yesu De Asi Eye Wokplɔe Yina Wuwu Ge | Yesu Ƒe Agbemeŋutinya\nPilato Tsɔ Yesu De Asi Wokplɔ Yina Wuwu Ge\nMATEO 27:31, 32 MARKO 15:20, 21 LUKA 23:24-31 YOHANES 19:6-17\nPILATO DZE AGBAGBA BE YEAÐE ASI LE YESU ŊU\nWOBU FƆ YESU HEKPLƆE YINA WUWU GE\nTogbɔ be woƒo Yesu vevie heɖu fewu le eŋu hã la, agbagba siwo dzem Pilato le be yeaɖe asi le eŋu la meʋã dzi na nunɔlawo ƒe tatɔwo kple wo dzi delawo o. Wodi kokoko be wòana woawu Yesu. Wonɔ ɣlidodo dzi be: “Hee ɖe ati ŋu! Hee ɖe ati ŋu!” Pilato ɖo eŋu na wo be: “Miawo ŋutɔ mikplɔe yi, ne miahee ɖe ati ŋu, elabena nyemekpɔ vodada aɖeke le eŋu o.”—Yohanes 19:6.\nYudatɔwo mete ŋu na kpeɖodzi aɖeke Pilato le dunyahenyawo gome si afia be Yesu dze na ku o. Ke le subɔsubɔnyawo gome ɖe? Wogatrɔ ɖe nutsotso si wotsɔ ɖe eŋu le Sanhedrin la ŋkume, si nye be egblɔ busunya la ŋu ake. Wogblɔ be: “Se le mía si, eye le se sia nu la, edze be wòaku, elabena ewɔ eɖokui Mawu ƒe vii.” (Yohanes 19:7) Esia nye nutsotso yeye na Pilato.\nEtrɔ yi eƒe fiasãa me eye wògadi mɔ si dzi wòato aɖe asi le ame sia si do dzi le fuwɔame sesẽwo me, si ŋu Pilato ŋutɔ srɔ̃ ku drɔ̃e le la ŋu. (Mateo 27:19) Nu kae wòawɔ tso Yudatɔwo ƒe nutsotso yeye sia, si nye be ame sia si wolé la nye ‘Mawu ƒe vi’ la ŋu? Pilato nya be Galilea ye Yesu tso. (Luka 23:5-7) Ke hã ebia Yesu be: “Afi kae nètso?” (Yohanes 19:9) Ðe Pilato nɔ susum be Yesu anya nɔ agbe le afi aɖe kpɔ, si afia be Mawu gbɔe wòtsoa?\nPilato ŋutɔ see Yesu gblɔ be fiae yenye, ke hã yeƒe Fiaɖuƒea menye xexe sia ƒe akpa aɖeke o. Esi mehiã be Yesu nagaƒo nu tso nya si wògblɔ va yi la ŋu o ta la, ezi kpi. Esia na Pilato se le eɖokui me be Yesu mede bubu ye ŋu o, eya ta dɔme vee wògblɔ be: “Mèle nyaa ŋu ɖo ge nam oa? Mènya be ŋusẽ le asinye be maɖe asi le ŋuwò, eye ŋusẽ le asinye be mahe wò ɖe ati ŋu oa?”—Yohanes 19:10.\nYesu ɖo eŋu kpuie ko be: “Ŋusẽ aɖeke kura manɔ asiwò ɖe dzinye o, negbe ɖe wona wò tso dziƒo. Esia tae ame si tsɔm de asi na wò la ƒe nu vɔ̃ lolo wu.” (Yohanes 19:11) Edze ƒãa be menye ame ɖeka aɖe koŋ ƒe nue nɔ susu me na Yesu o. Ke boŋ nu si wòwɔnɛ ye nye be Kayafa, edzidelawo kple Yuda Iskariot ɖi fɔ wu Pilato.\nNya siwo Yesu gblɔ kple ale si wòlé eɖokui, si wɔ dɔ ɖe Pilato dzi, hekpe ɖe ale si wònɔ vɔvɔ̃m be Mawu gbɔe Yesu anya tso ŋu la wɔe be wògadze agbagba be yeaɖe asi le eŋu. Ke hã Yudatɔwo he susu yi nu bubu aɖe si vɔ̃m Pilato nɔ la dzi. Wogblɔ be: “Ne èɖe asi le ame sia ŋu la, ekema mènye Kaisaro xɔlɔ̃ o. Ame sia ame si wɔa eɖokui fiae la ƒoa nu tsia tsitre ɖe Kaisaro ŋu.”—Yohanes 19:12.\nNutodziɖula la kplɔ Yesu do goe ake, eye esi wòbɔbɔ nɔ ʋɔnudrɔ̃zikpuia dzi la, egblɔ na ameha la be: “Mikpɔ ɖa! Miaƒe fia lae nye esi!” Ke hã Yudatɔwo metrɔ susu o. Wodo ɣli be: “Bu mo nɛ! Bu mo nɛ! Hee ɖe ati ŋu!” Nya la te ɖe Pilato dzi wòbia wo be: “Mahe miaƒe fia la ɖe ati ŋua?” Romatɔwo ƒe dziɖuɖu te nɔnɔ kua dzi na Yudatɔwo tso ɣeaɖeɣi ke, ke hã nunɔlawo ƒe tatɔwo gblɔ kã be: “Fia aɖeke mele mía si o, negbe Kaisaro ko.”—Yohanes 19:14, 15.\nPilato wɔ nu abe vɔvɔ̃nɔtɔ ene esi wòɖe mɔ Yudatɔwo ƒe tamanamana la kpɔ ŋusẽ ɖe edzi si wɔe be wòɖe asi le Yesu ŋu be woawu. Asrafoawo ɖe awu dzĩ la le Yesu ŋu hetsɔ eƒe awudziwui la do nɛ. Esi wokplɔ Yesu yinae la, wona wòtsɔ eya ŋutɔ ƒe fuwɔameti la.\nFiɖa, Nisan 14 lia ye, eye esusɔ vie ŋdɔ ga 12 naƒo. Yesu le ŋu tso keke Yawoɖagbe ŋdi me ke, eye wòto fukpekpe geɖewo me va de asi na fifia. Esi atia nɔ ekpem la, eva wui mlɔeba. Eya ta asrafoawo zi Simon, si tso Kirene si le Afrika, ame si tso eme va yina la dzi be wòatsɔ atia ayi afi si woawui le. Ame geɖewo dze wo yome, eye wo dometɔ aɖewo ƒo akɔta le nuxaxa ta henɔ konyi fam le nu si nɔ dzɔdzɔm la ta.\nYesu gblɔ na nyɔnu siwo nɔ konyi fam la be: “Yerusalem-nyɔnuwo, midzudzɔ avifafa ɖe tanye. Ke boŋ mifa na mia ɖokuiwo kple mia viwo; elabena, ŋkekewo li gbɔna, esime woagblɔ be, ‘Dzidzɔtɔwoe nye konɔwo, dɔ siwo medzi vi o kpakple no siwo mena no vi kpɔ o!’ Ekema woagblɔ na towo be, ‘Mimu dze mía dzi!’ eye woagblɔ na togbɛwo be, ‘Mitsyɔ mía dzi!’ Ne wole nu siawo wɔm esime atia le mumu ɖe, nu kae adzɔ ne eƒu?”—Luka 23:28-31.\nYuda dukɔ la ŋue Yesu nɔ nu ƒom tsoe. Ele abe ati si le kukum gake meƒu keŋkeŋ haɖe o la ene, elabena Yesu gale wo dome eye Yudatɔ siwo xɔ edzi se la hã le wo dome. Ne ame siawo megava le dukɔa me o la, dukɔa ava nɔ abe ati si ku ene le gbɔgbɔmegɔmesese nu. Woafa avi vevie ne Mawu zã Romatɔwo tsɔ tsrɔ̃ dukɔ ma!\nNya kawoe subɔsubɔhakplɔlawo tsɔ tso Yesu nu?\nNu ka tae vɔvɔ̃ ɖo Pilato ɖo?\nNu kae nunɔlawo ƒe tatɔwo wɔ si na Pilato de Yesu asi be woawu?\nAti “mumu” si ava ‘ƒu’ si ƒe nya Yesu gblɔ la gɔme ɖe?\nYesu Ƒe Anyigbadzigbenɔnɔ Ƒe Kwasiɖa Mamlɛtɔ (Akpa 2)\nKpɔ ɣeyiɣi si me nuwo dzɔ ƒe tata tso Nisan 12 va se ɖe Nisan 16, ƒe 33 K.Ŋ.\njy ta 130 axa 296-297


‘Aleke Maɖo Eteƒe Na Yehowae?’\nGbetakpɔxɔ—Tata Si Míesrɔ̃na | December 2003\nABE ALESI MARIA KERASINIS GBLƆE ENE\nEsi mexɔ ƒe 18 la, dzinyelawo bum be medo ŋukpe gãa aɖe yewo, wogbe nu le gbɔnye le ƒomea me, eye mezu alɔmeɖenu na míaƒe kɔƒea me tɔwo. Wozã kukuɖeɖewo, nyaƒoɖeamenu, kple vɔvɔ̃donamenyawo be woatsɔ agblẽ nye nuteƒewɔwɔ na Mawu me—gake ɖeko wowɔe ʋuu do kpo. Meka ɖe edzi be kuku ɖe Biblia ƒe nyateƒea ŋu nuteƒewɔwɔtɔe ana be makpɔ gbɔgbɔ me viɖewo. Ne mebu ƒe 50 kple edzivɔ siwo mezã tsɔ le Yehowa subɔmee ŋu la, hakpalaa ƒe nyawo koe mate ŋu agblɔ be: “Aleke maɖo dɔmenyo, siwo katã Yehowa wɔ nam la, teƒe nɛ?”—Psalmo 116:12.\nWODZIM le ƒe 1930 me, le Aggelokastro, si nye kɔƒedu aɖe si gbɔ didi abe kilometa 20 ene tso Kenxrea melidzeƒe gbɔ, le Isthmus si le Korinto, afisi woɖo Kristotɔ vavãwo ƒe hame ɖo le ƒe alafa gbãtɔ me la, ƒe ɣedzeƒe gome.—Dɔwɔwɔwo 18:18; Romatɔwo 16:1.\nŊutifafa nɔ míaƒe ƒomea me. Papae nye nutoa me dzikpɔla eye wodea bubu deto eŋu. Nyee nye vi atɔ̃ siwo wòdzi ƒe etɔ̃lia. Dzinyelawo he mí be míazu Greece Orthodɔks Sɔlemeha me tɔ siwo doa vevie nu. Medea Misa le Kwasiɖagbe ɖesiaɖe. Medzea klo ɖe nɔnɔmetatawo ŋkume hesia bosomikaɖiwo le gbedoxɔ siwo le kɔƒea me la me, eye metsia nu dɔna. Mebua nyɔnu saɖagaxɔmenɔla zuzu ŋu zi geɖe. Eteƒe medidi o, meva zu ƒomea me tɔ gbãtɔ si do ŋukpe dzinyelawo o.\nBiblia me Nyateƒea Do Dzidzɔ Nam\nEsi mexɔ ƒe 18 lɔƒo la, mese be Katina, si nye nyonyewo dometɔ ɖeka ƒe nɔvinyɔnu, si le kɔƒe aɖe si te ɖe mía tɔ ŋu me, nɔ Yehowa Ðasefowo ƒe agbalẽwo xlẽm eye megadea sɔleme o. Esia ɖe fu nam vevie, eyata meɖoe be makpe ɖe eŋu ne wòatrɔ va mɔ si mebu be eyae nye nyuitɔ la dzi. Eyata esi wòva srã mí kpɔ la, meɖoe be míaɖa ɖi tsa, kple susua be míaɖa to nunɔla la ƒe aƒe me. Nunɔla la dze dzeɖoɖoa gɔme kple Yehowa Ðasefowo dzudzu heyɔ wo be wonye aglãdzelawo siwo kplɔ Katina trae. Numedzodzroa yi edzi enuenu le zã etɔ̃ me. Katina zã Biblia me numeɖeɖe siwo ŋu wòtrɔ asi le nyuie tsɔ ɖo eƒe nutsotsoawo katã ŋu nɛ. Mlɔeba la, nunɔla la gblɔ nɛ be esi wòdze tugbe, eye eƒe tagbɔ kɔ ta la, nèɖu agbe le eƒe sɔhɛmenɔɣia me alesi wòate ŋui eye wòaɖo ŋku Mawu dzi le eƒe tsitsi me.\nNyemegblɔ nya aɖeke na dzinyelawo tso numedzodzro sia ŋu o, gake le Kwasiɖagbe si kplɔe ɖo la, nyemede sɔleme o. Le ŋdɔ me la, nunɔla la va míaƒe fiase me enumake. Medo taflatse nɛ be eva hiã be makpe ɖe Papa ŋu le fiasea me.\nNunɔla la bia be: “Susu ma tututu taea, alo ɖe nyɔnuvi ma ble wòa?”\nMegblɔ kaŋ be: “Amesiawo ƒe dzixɔsewo nyo wu mía tɔ.”\nNunɔla la trɔ ɖe fofonye ŋu hegblɔ be: “Aƒetɔ Economos, nya wò ƒometɔ ma le aƒea me enumake; enye afɔku gã aɖe na aƒewòme tɔwo.”\nNye Ƒomea Tsi Tre Ðe Ŋunye\nEsia dzɔ le ƒe 1940 ƒe nuwuwu lɔƒo esime dukɔmeviʋa si nu sẽ ŋutɔ nɔ edzi yim le Greece. Esi Papa nɔ vɔvɔ̃m be vivimeʋawɔlawo ava lém sesẽe ta la, ewɔ ɖoɖo be madzo le kɔƒea me aɖanɔ nɔvinyenyɔnu tsitsitɔ ƒe aƒeme le kɔƒe si me Katina le me. Le ɣleti eve siwo metsɔ nɔ afima me la, wokpe ɖe ŋunye mese nusi Biblia gblɔ le nya aɖewo ŋu gɔme. Esi mede dzesii be Orthodɔks Sɔlemehaa ƒe nufiafia geɖewo mesɔ ɖe Ŋɔŋlɔawo nu o la, ewɔ nuku nam. Mede dzesii be Mawu mexɔa tadedeagu si wotsɔna toa nɔnɔmetatawo dzi o, be subɔsubɔkɔnu vovovowo—abe bubudede atitsoga ŋu—medzɔ tso Kristotɔnyenye me o, eye be ele be ame nàsubɔ Mawu le “gbɔgbɔ kple nyateƒe me” be wòadze eŋu. (Yohanes 4:23; Mose II, 20:4, 5) Ƒo wo katã ta la, mesrɔ̃e be Biblia do agbe tegbee nɔnɔ le anyigba dzi ƒe mɔkpɔkpɔ dodzidzɔnamea ƒe ŋugbe! Biblia me nyateƒe mawoe nye viɖe gbãtɔ siwo mexɔ tso Yehowa gbɔ la dometɔ aɖewo.\nLe ɣeyiɣi ma ke me la, nɔvinyenyɔnua kple srɔ̃a de dzesii be nyemegawɔa atitsoga ƒe dzesia le nuɖuɣi, alo doa gbe ɖa le nɔnɔmetatawo ŋkume o. Zã aɖe me la, woa kple evea siaa woƒom. Le ŋufɔke la, metso nya me be madzo le woƒe aƒea me, eye medzo yi danyeɖia gbɔ. Nyonyea gblɔe na fofonye. Eteƒe medidi o Papa va fa avi nam eye wòdze agbagba be yeatrɔ nye susu. Nyonyea dze klo ɖe ŋkunyeme hebia tsɔtsɔke eye metsɔe kee hã. Be nyaa navɔ la, wobia be magadze sɔlemea dede gɔme, gake megbe gbidii.\nEsi metrɔ yi Papa ƒe kɔƒea me la, nyaƒoɖeamenuwo yi edzi. Dzeɖoɖo ƒe kadodo aɖeke menɔ mía kple Katina dome o, eye agbalẽ aɖeke menɔ asinye maxlẽ o, Biblia kura gɔ̃ hã menɔ asinye o. Dzi dzɔm ŋutɔ esi tɔgãnye ƒe vinyɔnu dze agbagba be yeakpe ɖe ŋunye. Esi wòyi Korinto la, edo go Ðasefo aɖe eye wòxɔ “Let God Be True” ƒe agbalẽa kple Kristotɔwo ƒe Hela Ŋɔŋlɔawo gbɔe, eye mete wo xexlẽ le adzame.\nAgbenɔnɔ Trɔ Kpata\nTsitretsiɖeŋu si nu sẽ ŋutɔ yi edzi ƒe etɔ̃ sɔŋ. Kadodo aɖeke menɔ mía kple Ðasefo aɖeke dome o, eye nyemete ŋu xɔa agbalẽ aɖeke hã o. Gake nyemenya be esusɔ vie tɔtrɔ gãwo nava nye agbe me o.\nPapa gblɔ nam be ahiã be mayi ɖe nyruinye gbɔ le Tesalonika. Hafi madze mɔ ayi Tesalonika la, meyi ɖe nutɔla aɖe gbɔ le Korinto be wòatɔ awu nam. Nukunya kae wònye be makpɔ be afimae Katina wɔa dɔ le! Dzi dzɔ mí ŋutɔ be míegakpɔ mía nɔewo ake le ɣeyiɣi didi aɖe megbe. Esi mía kple evea míenɔ dodom le fiasea me la, míekpɔ ɖekakpui dzeɖekɛ aɖe si kpã tso dɔme nɔ gasɔ dom yina ɖe aƒeme. Ŋkɔe nye Charalambos. Le mía nɔewo nyanya vɔ megbe la, míeɖoe be míaɖe mía nɔewo. Ɣeyiɣi sia me lɔƒo hãe mexɔ nyɔnyrɔ tsɔ ɖo kpe nye adzɔgbeɖeɖe na Yehowa le January 9, 1952, dzi.\nCharalambos ya xɔ nyɔnyrɔ do ŋgɔ. Eya hã ƒe ƒomea tsi tre ɖe eŋu. Charalambos doa vevie nu ŋutɔ. Enye hamesubɔla ƒe kpeɖeŋutɔ eye Biblia-nusrɔ̃vi geɖe nɔ esi. Eteƒe medidi o, foawo xɔ nyateƒea, eye woƒe ƒomea me tɔ geɖewo hã le Yehowa subɔm egbea.\nPapa lɔ̃ Charalambos ƒe nya ale gbegbe, eye wòlɔ̃ ɖe srɔ̃ɖeɖea dzi, gake menɔ bɔbɔe be woaƒo nya ɖe Dada nu le aɖaŋu me be wòalɔ̃ ɖe edzi o. Togbɔ be nɔnɔme siawo katã yi edzi hã la, mía kple Charalambos míeɖe srɔ̃ le March 29, 1952, dzi. Fonye tsitsitɔ kple tɔgãnye ƒe viwo dometɔ ɖeka koe va srɔ̃kpeƒea. Nyemenya le ɣemaɣi be yayra si ɖeke mesɔ kplii o—nunana akuakua tso Yehowa gbɔ—ye Charalambos anye nam o! Esi menye eƒe kpeɖeŋutɔ ta la, mete ŋu wɔ Yehowa ƒe subɔsubɔdɔa nye agbemedɔe.\nŊusẽdodo Mía Nɔviwo\nLe ƒe 1953 me la, mía kple Charalambos míetso nya me be míaʋu ayi Atene. Esi Charalambos di be míawɔ geɖe le gbeƒãɖeɖedɔa me ta la, eɖe asi le eƒe ƒomea ƒe asitsadɔ si wowɔna ŋu hedi ɣeyiɣi kpui aɖe ƒe dɔ. Míekpɔa gome le Kristotɔwo ƒe subɔsubɔdɔa me le ŋdɔwo me ɖekae eye míewɔa Biblia-nusɔsrɔ̃ geɖewo.\nLe dziɖuɖua ƒe asiɖoɖo míaƒe subɔsubɔdɔa dzi ta la, eva hiã be míawɔ dɔa le ŋuɖɔɖɔɖo me. Le kpɔɖeŋu me, míeɖonɛ dana Gbetakpɔxɔ magazinea ɖe xɔvi, alo fiase, aɖe si me wodzra nu le, le Atene dua me, afisi srɔ̃nye wɔa ɣeyiɣi kpui aɖe ƒe dɔa le, ƒe fesre nu. Kpovitɔwo ƒe amegã aɖe gblɔ na mí be se meɖe mɔ be woama magazine ma o. Gake ebia mí be míana ye ɖeka ne yeaɖa bia eŋu nya le dedienɔnɔ dɔwɔƒea. Gake esi dɔwɔƒea ka ɖe edzi nɛ be se ɖe mɔ ɖe magazinea mama ŋu la, etrɔ va gblɔe na mí. Esi nɔvi bubu siwo si fiasewo nɔ se nya sia la, woawo hã te Gbetakpɔxɔ ƒe kɔpiwo dada ɖe woƒe fiaseawo ƒe fesrewo nu. Ŋutsu aɖe xɔ Gbetakpɔxɔ le míaƒe fiasea me, eva zu Ðasefo, eye wònye hamemegã fifia.\nDzi dzɔ mí hã esi míese be nɔvinyeŋutsu suetɔ kekeake nɔ nyateƒea srɔ̃m. Eva hiã be wòava de meli me sitsalawo ƒe kɔledzi le Atene, míekplɔe de takpekpe aɖee. Míewɔa míaƒe takpekpewo le adzame le avewo me. Nya siwo wòse do dzidzɔ nɛ, gake eteƒe medidi hafi wòdze mɔzɔzɔ gɔme o. Mɔzɔzɔawo dometɔ ɖeka kplɔe yi Argentina melidzeƒe aɖe. Esi wole afima la, dutanyanyuigblɔla aɖe va ɖo melia be yeaɖe gbeƒã, eye nɔvinyeŋutsua biae be wòana míaƒe magazinewo ye. Dzi dzɔ mí wu gbɔgblɔ esi míexɔ eƒe lɛta si me wòŋlɔ ɖo be: “Meke ɖe nyateƒea ŋu. Minɔ nudɔdɔwo ɖom ɖem.” Egbea la, eya kple eƒe ƒomea le Yehowa subɔm nuteƒewɔwɔtɔe.\nLe ƒe 1958 me la, wokpe srɔ̃nye be woava nye dzikpɔla mɔzɔla. Esi wònye woɖo asi míaƒe dɔa dzi eye nɔnɔmeawo sẽ ta la, zi geɖe la, dzikpɔla mɔzɔlawo subɔna hameawo wo srɔ̃wo manɔmee. Le October 1959 me la, míebia nɔviŋutsu siwo le dɔ sia dzi kpɔm le alɔdzedɔwɔƒea ne mate ŋu anɔ ekplɔm ɖo. Wolɔ̃ ɖe edzi. Hame siwo nɔ titina kple dziehe Greece nutowo mee woɖo na mí be míasrã akpɔ.\nMɔ mawo zɔzɔ menɔ bɔbɔe o. Mɔ ʋɛ aɖewo koe wodo. Esi ʋu menɔ mía si o ta la, míeɖoa ame hahoo ʋu loo alo ɖoa agbatsɔʋu siwo me wolɔ koklowo kple nu bubuwo ɖo yina dzadzra ge la zi geɖe. Míedoa tsimezɔfɔkpawo ale be míate ŋu azɔ mɔ siwo dzi ba le. Esi wònye be asrafowo ƒe ƒuƒoƒo sue aɖe le kɔƒe ɖesiaɖe me ta la, eva hiã be míage ɖe kɔƒewo me le anyigbatsyɔtsyɔ me be míatsɔ aƒo asa na gbebiabia mí.\nNɔviawo kpɔ ŋudzedze deto ɖe sasrãkpɔ siawo ŋu. Togbɔ be wo dometɔ geɖe wɔa dɔ kutrikukutɔe le woƒe agblewo me hã, wodzea agbagba ɖesiaɖe be woade kpekpe siwo wowɔna le zã me le aƒe vovovowo me. Nɔviawo wɔa amedzro hã eye wonaa nu nyuitɔ si nɔ wo si la mí, togbɔ be nu mede wo dzi kura o hã. Ɣeaɖewoɣi la, míemlɔ xɔ ɖeka ma ke me kple ƒome bliboa. Nɔviawo ƒe xɔse, dzidodo, kple dzonɔameme nye viɖe tɔxɛ bubu na mí.\nMíaƒe Subɔsubɔdɔa Kekeɖenu\nLe February 1961 me, esime míeyi ɖasrã Atene alɔdzedɔwɔƒea kpɔ la, wobia mí be míadi be míasubɔ le Betel hã. Míeɖo eŋu kple Yesaya ƒe nyawo be: “Nyee nye esi, dɔm!” (Yesaya 6:8) Ɣleti eve megbe la, míexɔ lɛta si me woŋlɔ ɖo na mí be míava Betel kaba alesi míate ŋui. Eyata le May 27, 1961, dzi la, míedze subɔsubɔdɔa gɔme le Betel.\nMíaƒe dɔdasi yeyea dze mía ŋu, si wɔe be míaƒe dzi dze eme enumake. Srɔ̃nye wɔ dɔ le Subɔsubɔdɔ kple Nudɔdɔwo dzikpɔƒewo, eye emegbe wònɔ Alɔdzekɔmitia me hena ɣeyiɣi aɖe. Mewɔa dɔ vovovowo le aƒea me. Ame 18 ye nɔ Betel-ƒomea me ɣemaɣi, gake le ƒe atɔ̃ kloe me la, ame abe 40 ye nɔ ƒomea me elabena wonɔ hamemegãwo ƒe suku wɔm le Betel. Le ŋdi me la, meklɔa agbawo, kpea asi ɖe nuɖala la ŋu, dzraa aba 12 dzi ɖo, heɖoa kplɔ̃wo na ŋdɔnuɖuɖu. Le ŋdɔ me la, meɖoa awuwo dzi eye medzraa afɔdzideƒewo kple xɔwo me ɖo. Zi ɖeka le kwasiɖa me la, mewɔa dɔ le nunyaƒea. Dɔ geɖe nɔ anyi, gake dzi nɔ dzɔyem be mete ŋu le asi kpem ɖe wo wɔwɔ ŋu.\nMíewɔ dɔ kple ŋkubiã le míaƒe Betel kpakple le gbeadzisubɔsubɔdɔ me. Zi geɖe la, míewɔa Biblia-nusɔsrɔ̃ adre. Le kwasiɖanuwuwuwo la, mekplɔa Charalambos ɖo wòyina ɖaƒoa nuƒowo le hame vovovowo me. Tsi metoa mía dome o.\nMíesrɔ̃ Biblia kple atsu kple asi aɖe siwo nye Greece Orthodɔks Sɔlemeha me tɔ veviwo eye wo xɔlɔ̃ vevi enye nunɔla si nye habɔbɔ si dea dzesi aglãdzelawo le sɔlemea me ƒe tatɔ. Xɔ si me yɔ fũ kple nɔnɔmewɔwɔwo eye wodoa lifidzudzɔ ɖe eme enuenu heƒoa Byzantium hawo le eme ŋkeke bliboa nɔ woƒe aƒea me. Míenɔ wo srãm kpɔ le Yawoɖagbewo ɖasrɔ̃a Biblia kpli wo, eye wo xɔlɔ̃ nunɔla la srãa wo kpɔ le Fiɖagbewo. Gbeɖeka la, wobia tso mía si be míadze agbagba vevie ava srã yewo akpɔ elabena nu vevi aɖe le yewo si na mí. Nu gbãtɔ si wofia mí enye xɔ ma me. Woɖe nɔnɔmetatawo katã ƒu gbe hegbugbɔ asi trɔ le xɔa ŋu. Srɔ̃tɔ siawo wɔ ŋgɔyiyi bubuwo eye woxɔ nyɔnyrɔ. Le wo katã me la, dzi dzɔ mí be amesiwo míesrɔ̃ Biblia kplii la dometɔ abe 50 ene tsɔ woƒe agbe ɖe adzɔgbe na Yehowa hexɔ nyɔnyrɔ.\nHadede kple nɔvi amesiaminawo nye viɖe tɔxɛ aɖe si me mese vivi le. Dziɖuha me tɔwo abe Nɔviŋutsu siwo nye Knorr, Franz, kple Henschel ene ƒe sasrãkpɔwo de dzi ƒo ale gbegbe. Le ƒe 40 kple edzivɔ siwo metsɔ le subɔsubɔm le Betel la, megale esem le ɖokuinye me kokoko be, bubu kple mɔnukpɔkpɔ gã aɖee wònye be woasubɔ le Betel.\nTenɔnɔ Ðe Dɔléle Kple Nubuɖeame Nu\nLe ƒe 1982 me la, tsitsimedɔléle si gblẽa nu le ame ƒe susu ŋu ƒe dzesi te dzedze le srɔ̃nye ŋu. Kaka ƒe 1990 naɖo la, eƒe lãmegbegblẽa nyrã ɖe edzi, eye wòva hiã na beléle tɔxɛ mlɔeba. Le eƒe agbenɔƒe enyi mamlɛawo me la, míete ŋu do le Betel kura o. Nɔvi lɔ̃ame siwo le Betel-ƒomea me kpakple nɔvi dzikpɔla siwo tsɔa ɖe le eme la, wɔ ɖoɖo be yewoakpe ɖe mía ŋu. Gake togbɔ be wokpe ɖe mía ŋu lɔlɔ̃tɔe hã la, eva hiã be mazã gaƒoƒo geɖe zã kple keli le egbɔkpɔkpɔ me. Nɔnɔmeawo sesẽna ɣeaɖewoɣi ale gbegbe, eye metsi ŋu dɔ zã geɖe.\nLe July 1998 me la, srɔ̃nye lɔlɔ̃a trɔ megbe. Togbɔ be mexaa eƒe nu vevie hã la, efaa akɔ nam ne meɖo ŋku edzi be ele dedie, eye menyae be Yehowa aɖo ŋku edzi tsɔ kpe ɖe ame miliɔn geɖewo ŋu le tsitretsitsia me.—Yohanes 5:28, 29.\nŊudzedzekpɔkpɔ ɖe Yehowa ƒe Yayrawo Ŋu\nTogbɔ be srɔ̃nye megali o hã la, nyemetsi akogo o. Megale subɔsubɔm le Betel kokoko eye mele vivi sem le lɔlɔ̃ kple ɖetsɔleme si ɖem Betel-ƒomea katã le fiam me. Gbɔgbɔ me nɔviŋutsu kple nɔvinyɔnu siwo le Greece katã hã nye ƒome gã si le asinye la ƒe akpa aɖe. Togbɔ be mexɔ ƒe 70 kple edzivɔwo hã la, megate ŋu wɔa dɔ ŋkeke blibowo le dzodoƒe kple le nuɖuƒea.\nLe ƒe 1999 me la, nye agbeme drɔ̃e aɖe va eme esi meyi ɖasrã Yehowa Ðasefowo ƒe xexeame katã ƒe dɔwɔƒegã kpɔ le New York. Nyemate ŋu aɖɔ alesi mese le ɖokuinye me o. Enye nuteƒekpɔkpɔ tuameɖo si nyemaŋlɔ be akpɔ o.\nNe meɖo ŋku dɔ siwo mewɔ dzi la, meka ɖe edzi le nyateƒe me be, mezã nye agbe le mɔ nyuitɔ kekeake nu. Dɔ nyuitɔ kekeake si ame aɖe ate ŋu awɔ ye nye be wòatsɔ ɣeyiɣiawo katã asubɔ Yehowae. Mate ŋu agblɔe kple kakaɖedzi be naneke meto ŋunye o. Yehowa tsɔ ɖe le eme na mía kple srɔ̃nye lɔlɔ̃tɔe le gbɔgbɔ kple ŋutilã me siaa. Le nuteƒekpɔkpɔ si su nye ŋutɔ asinye ta la, mese nusitae hakpala la bia be, “Aleke maɖo dɔmenyo, siwo katã Yehowa wɔ nam la, teƒe nɛ?” la gɔme.—Psalmo 116:12.\nTsi metoa mía kple Charalambos dome o\nSrɔ̃nye le eƒe ɔfis le alɔdzedɔwɔƒea\nMebu Betel subɔsubɔdɔ be enye mɔnukpɔkpɔ gã aɖe\nƉoe Ɖe Amewo Ɖoe Ɖe Amewo ‘Aleke Maɖo Eteƒe Na Yehowae?’\nw03 12/1 axa 24-28\nNusita Wodea Sɔleme\nSusu Si Koŋ ta Wòle Be Nàxɔ Ase\nTelevision Dzi Wɔna aɖe Na Wòkafu Mawu\n“Yehowa Ƒe Nu Nenyo Ŋuwò”\n“Mizu Ame Dakpewo”\nÐe Nèhiã Biblia me Se aɖe Ɣesiaɣia?\n‘Wosu Te Hena Dɔ Nyui Sia Dɔ Nyui Wɔwɔ’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA December 2003\nGBETAKPƆXƆ—TATA SI MÍESRƆ̃NA December 2003


Nu Ka Tae Wònye Ƒe 1919 Mee Woɖe Mawu Ƒe Amewo Tso Babilon Gã La Ƒe Aboyo Me?\nTakpekpe tɔxɛ aɖe si wowɔ le ƒe 1919 me la, nye kpeɖodzi sẽŋu aɖe be woɖe Mawu ƒe amewo tso Babilon Gã la ƒe aboyo me mlɔeba\nNu Ka Tae Wònye Ƒe 1919?\nNu ka tae míegblɔna be ƒe 1919 mee woɖe Mawu ƒe amewo tso Babilon Gã la ƒe aboyo me? Biblia me nyagblɔɖi aɖewo kple ŋutinya me nudzɔdzɔ aɖewoe kpe ɖe mía ŋu míeƒo nya ta alea.\nBiblia me nyagblɔɖiwo kple ŋutinya me nudzɔdzɔwo ɖee fia be Yesu zu Fia eye wòdze fiaɖuɖu gɔme le dziƒo le ƒe 1914 me, ɣemaɣie Satana ƒe nuɖoanyi si le anyigba dzi afi sia ƒe ŋkeke mamlɛawo dze egɔme. Nu kae Yesu wɔ esi wòzu Fia? Ðe wòɖe eyomedzela siwo le anyigba dzi la tso aboyo me le Babilon Gã la me enumakea? Ðe wòɖo eƒe “kluvi nuteƒewɔla kple aɖaŋudzela” la le ƒe 1914 me, eye wòdze nuŋeŋedɔ gã la gɔmea?—Mat. 24:45.\nKura o! Ðo ŋku edzi be gbɔgbɔ ʋã apostolo Petro wògblɔ be ʋɔnudɔdrɔ̃ “adze egɔme tso Mawu ƒe aƒe la dzi.” (1 Pet. 4:17) Nyagblɔɖila Malaki hã gblɔ ɣeyiɣi aɖe si Yehowa kple “nubabla ƒe dɔla,” si nye Mawu ƒe Vi la, ava eƒe gbedoxɔ me la ŋu nya ɖi. (Mal. 3:1-5) Ɣeyiɣi ma anye ɣeyiɣi si me woakɔ wo ŋu ahado wo kpɔ. Ðe nane dzɔ le ŋutinya me si wɔ ɖeka kple nyagblɔɖi siawoa?\nƐ̃. Ƒe 1914 va ɖo ƒe 1919 ƒe gɔmedzedzee nye dodokpɔ kple ɣeyiɣi sesẽ aɖe si me wokɔ Biblia Nusrɔ̃viawo, si nye ŋkɔ si woyɔna na Yehowa Ðasefowo ɣemaɣi la ŋu. Dzi ɖe le Mawu ƒe ame siwo le anyigba dzi la ƒo esi nuwuwua meva le ƒe 1914 me abe ale si wonɔ mɔ kpɔm nɛ ene o. Esi Charles T. Russell si nɔ ŋgɔ xɔm na Mawu ƒe amewo ku le ƒe 1916 me la, dzi gaɖe le wo ƒo geɖe wu. Wo dometɔ aɖewo siwo ku ɖe Nɔviŋutsu Russell ŋu vevie la dze aglã ɖe Joseph F. Rutherford si va xɔ ɖe Russell teƒe la ŋu vevie. Mama ɖo wo dome si na habɔbɔa ma kloe le ƒe 1917 me. Emegbe le ƒe 1918 me la, wokplɔ Nɔviŋutsu Rutherford kple nɔviŋutsu adre bubuwo yi ʋɔnu, wobu fɔ wo madzemadzee eye wode wo gaxɔ me, eye edze ƒãa be subɔsubɔhakplɔlawoe nɔ megbe na esia. Wotu dɔwɔƒegã si le Brooklyn. Eme kɔ ƒãa be Mawu ƒe amewo mekpɔ do le Babilon Gã la ƒe aboyo me haɖe o!\nKe hã, nu kae dzɔ le ƒe 1919 me? Mènya o ɖe, nuwo trɔ zi ɖeka kpata! Le ƒe ma ke ƒe gɔmedzedze la, woɖe asi le Rutherford kple eƒe zɔhɛwo ŋu le gaxɔ me. Eye wogatrɔ ɖe dɔ ŋu enumake! Le ɣeyiɣi kpui aɖe ko me la wowɔ ɖoɖo ɖe takpekpe tɔxɛ aɖe ŋu, eye wodze magazine yeye aɖe si nye The Golden Age, (si nye Nyɔ! fifia) la tata gɔme. Wotrɔ asi le magazine sia ŋu be woazã le dutoƒogbeƒãɖeɖedɔa me. Azɔ woɖo dzikpɔlawo le hame ɖe sia ɖe me be woawɔ ɖoɖo eye woaxɔ ŋgɔ na gbeƒãɖeɖedɔa. Le ƒe ma ke me la, wota the Bulletin (si nye Kristotɔwo Ƒe Agbenɔnɔ Kple Subɔsubɔdɔ—Kpekpea Ƒe Nusrɔ̃gbalẽ fifia) be wòakpe ɖe wo ŋu woawɔ ɖoɖo ɖe gbeƒãɖeɖedɔa ŋu.\nNu kae esia fia? Eme kɔ ƒãa be Kristo ɖe eƒe amewo tso Babilon Gã la ƒe aboyo me. Eɖo kluvi nuteƒewɔla kple aɖaŋudzelaa. Eye nuŋeŋedɔa dze egɔme. Tso ƒe 1919 si nye ƒe vevi aɖe dzi la, dɔa ɖe zɔ yi ŋgɔ le mɔ gã aɖe nu.\nTrɔ yi ta 9, memama 25, 26


Alesi Woatu Ƒome Ðo Be Wòasẽ Ŋu Le Gbɔgbɔ Me\nGbetakpɔxɔ—Tata Si Míesrɔ̃na | May 15, 2001\n“Minyi wo le [Yehowa ƒe] hehe kple nuxɔxlɔ̃ la me.”—EFESOTƆWO 6:4.\n1. Tame kae Mawu ɖo ɖe ƒomea ŋu, gake nukae va dzɔ ɖe eteƒe boŋ?\n“MIDZI, ne miasɔ gbɔ, eye miayɔ anyigba la dzi.” (Mose I, 1:28) Yehowa Mawu gblɔ nya mawo na Adam kple Xawa tsɔ ɖo ƒome anyii. (Efesotɔwo 3:14, 15) Atsu kple asi gbãtɔ ma ate ŋu akpɔ anyigba si dzi yɔ kple woƒe dzidzimeviwo—siwo nye wo tɔgbuitɔgbuiyɔvi deblibo siwo le agbe le dzidzɔ me le paradisonyigba dzi eye wotsɔ ɖekawɔwɔ le wo Wɔla Gã la subɔmee—ɖaa le susu me. Gake Adam kple Xawa dze nuvɔ̃ me, eye Mawu-vɔ̃la nudzɔdzɔewɔlawo meva yɔ anyigba la dzi o. (Romatɔwo 5:12) Ðe eteƒe la, nu gblẽ le ƒomegbenɔnɔ ŋu kabakaba, eye fuléle, ŋutasesẽ, kple ‘ame ƒe nya gbɔ malɔ̃malɔ̃’ ye bɔ, vevietɔ le ‘ŋkeke mamlɛ’ siawo me.—Timoteo II, 3:1-5; Mose I, 4:8, 23; 6:5, 11, 12.\n2. Ŋutete kae le Adam ƒe dzidzimeviwo si, gake nukae ahiã be woatu ƒomea ɖo be wòasẽ ŋu le gbɔgbɔ me?\n2 Mawu ƒe nɔnɔme mee wowɔ Adam kple Xawa ɖo. Togbɔ be Adam va zu nuvɔ̃wɔla fifia hã la, Yehowa ɖe mɔ nɛ be wòadzi vi. (Mose I, 1:27; 5:1-4) Agbenyuinɔnɔ ŋutete le Adam ƒe dzidzimeviwo si abe wo fofoa ene, eye woate ŋu asrɔ̃ vovototo dede nyui kple vɔ̃ dome. Woate ŋu afia alesi woasubɔ wo Wɔla kple alesi woalɔ̃e kple woƒe dzi, luʋɔ, tamesusu, kple ŋusẽ blibo la ƒe vevienyenye wo. (Marko 12:30; Yohanes 4:24; Yakobo 1:27) Tsɔ kpe ɖe eŋu la, woate ŋu ana hehe wo be ‘woawɔ nusi le eteƒe, woalɔ̃ dɔmenyowɔwɔ, eye woabɔbɔ wo ɖokui ɖe anyi ahazɔ le Mawu ŋku me.’ (Mixa 6:8) Gake esi wonye nuvɔ̃wɔlawo ta la, ahiã be woalé fɔ ɖe ƒomea tutuɖo be wòasẽ ŋu le gbɔgbɔ me ŋu vevie.\n3. Aleke dzilawo ate ŋu ‘aƒle ɣeyiɣi’ atsɔ anyi ɖeviwo be woava nye Kristotɔwo?\n3 Le ɣeyiɣi sesẽ manyatalenu siawo me la, ele be woatsɔ kutrikuku geɖe atrɔ asi le ɖeviwo ŋu be woava nye ‘Yehowa lɔ̃la’ siwo ‘léa fu vɔ̃’ ŋutɔŋutɔ. (Psalmo 97:10) Dzila nyanuwo ‘aƒle ɣeyiɣia’ be woate ŋu awɔ dɔ sesẽ sia. (Efesotɔwo 5:15-17) Ne dzilae nènye la, aleke nàte ŋu awɔ esiae? Gbã la, nya nusiwo wòle be nàtsɔ ɖo nɔƒe gbãtɔ, ale be nàlé fɔ ɖe ‘nusiwo le vevie wu’ ŋu, hekpe ɖe nufiafia viwòwo kple wo hehe ŋu. (Filipitɔwo 1:10, 11) Evelia, nɔ agbe si le bɔbɔe wu. Ahiã be nàtsri nuwɔna siwo mehiã tututu o la. Alo ahiã be nàɖe asi le nunɔamesi siwo mehiã o evɔ beléle na wo xɔa ɣeyiɣi la ŋu. Esi nènye dzila Kristotɔ ta la, wò agbagbadzedze be yeanyi ɖeviwo woava zu Mawu-vɔ̃lawo mava ve wò gbeɖe o.—Lododowo 29:15, 17.\n4. Aleke woana ɖekawɔwɔ nanɔ ƒome mee?\n4 Ɣeyiɣi zazã ɖe wo viwo ŋu, vevietɔ ne eku ɖe gbɔgbɔmenyawo ŋu, aɖe vi godoo eye enye mɔ nyuitɔ siwo dzi woato ana ɖekawɔwɔ nanɔ ƒome me la dometɔ ɖeka. Gake mègawɔe ɖewoɖewoe o. Wɔ ɖoɖo ɖe ɣeyiɣi aɖewo ŋu miatsɔ anɔ anyi ɖekae. Esia mefia be mianɔ aƒe ɖeka me ko eye amesiame nanɔ nusi dze eŋu wɔm o. Ðeviwo tsina nyuie le nunyuiwɔwɔ me ne mia ŋutɔwo mieléa ŋku ɖe wo ŋu gbesiagbe. Ehiã be miaɖe lɔlɔ̃ kple ɖetsɔleme afia wo ɣesiaɣi. Hafi srɔ̃tɔwo natso nya me be yewoadzi vi gɔ̃ hã la, ele be woade ŋugble le agbanɔamedzi vevi sia ŋu vevie. (Luka 14:28) Ekema womabu vinyinyi be enye dɔ sesẽ si yewomate ŋu awɔ o. Ke boŋ woabui be enye mɔnukpɔkpɔ si me yayra le.—Mose I, 33:5; Psalmo 127:3.\nTo Nya Kple Kpɔɖeŋu me Nàfia Nu\n5. (a) Nukae woatsɔ dze nufiafia ɖeviwo be woalɔ̃ Yehowa gɔme? (b) Aɖaŋu kae woɖo na dzilawo le Mose V, 6:5-7?\n5 Nufiafia viwòwo be woalɔ̃ Yehowa dzea egɔme kple lɔlɔ̃ si le wò ŋutɔ mewò nɛ. Lɔlɔ̃ na Mawu si me sẽ aʋã wò be nàwɔ ɖe eƒe mɔfiamewo katã dzi anukwareɖiɖitɔe. Esia ƒe ɖee nye ɖeviwo nyinyi le ‘Yehowa ƒe hehe kple nuxɔxlɔ̃ me.’ (Efesotɔwo 6:4) Mawu xlɔ̃ nu dzilawo be woaɖo kpɔɖeŋua na wo viwo, woaɖo dze kpli wo, eye woafia nu wo. Mose V, 6:5-7 gblɔ be: “Tsɔ wò dzi blibo kple wò luʋɔ blibo kpakple wò ŋusẽ katã lɔ̃ Yehowa, wò Mawu la. Eye nya, siwo megblɔ na wò egbe la, natsi dzi me na wò. Ku wo ɖe to me na viwòwo, eye naƒo nu le wo ŋu, ne èbɔbɔ nɔ aƒewò me, alo nèle mɔ dzi, ne èmlɔ anyi, alo nèfɔ.” Àte ŋu aku Mawu ƒe sewo ɖe viwòwo ƒe to me to nuxɔxlɔ̃ wo edziedzi kple gbetete ɖe edzi na wo ɣesiaɣi me. Ana be viwòwo nakpɔ lɔlɔ̃ si le mewò na Yehowa la adze sii eye wòakpɔ ŋusẽ ɖe woawo hã dzi be woatu ƒomedodo kplikplikpli ɖo kple eyama.—Lododowo 20:7.\n6. Aleke dzilawo ate ŋu awɔ alesi ɖeviwo srɔ̃a ame ƒe kpɔɖeŋui la ŋudɔ?\n6 Ðeviwo dina vevie be yewoasrɔ̃ nu. Wote ŋu léa to ɖe nya ŋu heléa ŋku ɖe nu ŋu vevie eye wote ŋu srɔ̃a wò kpɔɖeŋu kabakaba. Ne wokpɔe be mètsia dzi ɖe ŋutilãmenuwo ŋu vivivo o la, ekpena ɖe wo ŋu be woasrɔ̃ alesi woawɔ ɖe Yesu ƒe aɖaŋuɖoɖo dzii. Èle wo fiam be mele be woatsi dzimaɖi ɖe ŋutilãmenuwo ŋu o ke be ‘woadi Mawu fiaɖuƒe la gbãgbiagbã’ boŋ. (Mateo 6:25-33) Ne mieɖoa dze nyui tuameɖowo tso Biblia me nyateƒea, Mawu ƒe hamea, kple hamemegã siwo woɖo ŋu la, ke miele mia viwo fiam be woade bubu Yehowa ŋu eye woade asixɔxɔ eƒe gbɔgbɔ me mɔnuɖoɖowo ŋu. Esi wònye ɖeviwo te ŋu dea dzesii ne dzilawo ƒe nuwɔna to vovo tso nusi gblɔm wole gbɔ kaba ta la, ele be agbenɔnɔ kple nuwɔna si aɖee fia be mia ŋutɔwo miekpɔa ŋudzedze deto ɖe gbɔgbɔmenuwo ŋu naɖo kpe nufiame si mienana kple nu dzi. Yayra ka gbegbee nye si wòanye ne dzilawo kpɔe be kpɔɖeŋu nyui si yewoɖo wɔe be yewo viwo tsɔ woƒe dzi blibo lɔ̃ Yehowae!—Lododowo 23:24, 25.\n7, 8. Kpɔɖeŋu kae ɖe asixɔxɔ si le hehenana ɖeviwo tso ɖevime ŋu fia, eye amekae wòle be woatsɔ kafukafua na ne ekpɔ dzidzedze?\n7 Míate ŋu akpɔ asixɔxɔ si le hehenana ɖeviwo tso ɖevime me ŋu ƒe kpɔɖeŋu aɖe le Venezuela. (Timoteo II, 3:15) Eku ɖe ɖekakpui kple ɖetugbi srɔ̃tɔ aɖe siwo ŋkɔe nye Félix kple Mayerlín ŋu. Subɔla mɔɖelawoe wonye. Esi wodzi wo vi Felito la, wodi vevie be yewoawɔ yewoƒe ŋutete ɖesiaɖe anyii wòava zu Yehowa subɔla vavã. Mayerlín dze egɔme nɔ agbalẽ si nye Nye Agbalẽ Si Nye Biblia-Ŋutinyawo, si Yehowa Ðasefowo ta la, xlẽm na Felito. Edze abe Felito te dzesidede Mose kple ame bubu siwo ƒe nɔnɔmetata dze le agbalẽ sia me tso eƒe vidzĩ me ke ene.\n8 Esi Felito kpɔtɔ nye ɖevi dzaa la, ete ɖaseɖiɖi na amewo le eɖokui si. Eƒe didi be yeava zu Fiaɖuƒegbeƒãɖela la va eme nɛ eye wòva xɔ nyɔnyrɔ emegbe. Le ɣeyiɣi aɖe megbe la, Felito va zu gbesiagbe mɔɖela. Edzilawo gblɔ be: “Esi míekpɔ ŋgɔyiyi si wɔm mía viŋutsua nɔ la, míedaa akpe na Yehowa ɖe mɔfiame si wòna mí la ta.”\nKpe Ðe Ðeviwo Ŋu Woatsi le Gbɔgbɔ Me\n9. Nukata wòle be míada akpe ɖe gbɔgbɔmenufiame si míexɔna tso dɔla nuteƒewɔla kple aɖaŋudzela ƒe habɔbɔa gbɔ la ta?\n9 Magazine geɖewo, agbalẽ alafa nanewo, kple Internet dzi Nyatakakadzraɖoƒe akpe nanewo li siwo naa ɖeviwo hehe ŋuti ɖaŋuɖoɖo. Newsweek ƒe tata tɔxɛ aɖe si ku ɖe ɖeviwo ŋu gblɔ be zi geɖe la, “nyatakakaawo tsia tre ɖe wo nɔewo ŋu. Esi gatɔtɔa ame wu gɔ̃ hãe nye ne nyatakaka si nèsusu be kakaɖedzi le eŋu va trɔ zu nyatakaka gbegblẽ kura.” Aleke gbegbe míada akpee nye si be Yehowa na nyatakaka geɖe si afia mɔ ƒomewo ahatu wo ɖo le gbɔgbɔ me! Ðe miewɔa mɔnuɖoɖo siwo katã wòna to dɔla nuteƒewɔla kple aɖaŋudzela habɔbɔa dzi la ŋudɔ bliboea?—Mateo 24:45-47.\n10. Aleke ƒome Biblia nusɔsrɔ̃ si ɖea kpe aɖe vi na dzilawo kple ɖeviwo siaae?\n10 Nuhiahiã vevi ɖekae nye ƒome Biblia nusɔsrɔ̃ si sɔ ɖe nɔnɔmewo nu wɔwɔ edziedzi le nɔnɔme si me amesiame ɖe dzi ɖi le. Ebia dzadzraɖo nyuie be woana nufiame nanɔ eme, wòavivi, eye wòade dzi ƒo. Ne dzilawo bia nya vovovowo wo viwo la, woate ŋu anya nusi le woƒe dzi kple susu me. Mɔ siwo dzi woato anya ne ƒomenusɔsrɔ̃a le kpe ɖem dometɔ ɖekae nye be woakpɔe ɖa be ƒomea me tɔ ɖesiaɖe kpɔa mɔ na nusɔsrɔ̃a hã.\n11. (a) Taɖodzinu kawoe dzilawo ate ŋu akpe ɖe wo viwo ŋu woaɖo? (b) Nukae do tso eme esi nyɔnuvi Japantɔ aɖe wɔ eƒe taɖodzinu dzi?\n11 Nenema ke Ŋɔŋlɔawo me taɖodzinuwo hã wɔa akpa aɖe le ƒome ƒe sesẽ le gbɔgbɔ me me, eye ele be dzilawo nakpe ɖe wo viwo ŋu woaɖo taɖodzinu siawo. Taɖodzinu siwo sɔ dometɔ aɖewoe nye Biblia xexlẽ gbesiagbe, nyanyuigbeƒãɖela si ɖea gbeƒã ɖaa zuzu, kple ŋgɔyiyi wɔwɔ aɖo adzɔgbeɖeɖe kple nyɔnyrɔxɔxɔ gbɔ. Taɖodzinu bubuwo ate ŋu anye ɣeyiɣiawo katã ƒe subɔsubɔdɔa wɔwɔ anye mɔɖela, subɔsubɔ le Betel, alo anye dutanyanyuigblɔla. Esi nyɔnuvi Japantɔ aɖe si ŋkɔe nye Ayumi nɔ gɔmedzesuku la, eɖoe eƒe taɖodzinui be yeaɖe gbeƒã na amesiame si le yeƒe klass. Be wòanyɔ eƒe nufiala kple sukuxɔmehatiwo ƒe ɖetsɔleme la, ebia mɔ be yeatsɔ Biblia-srɔ̃gbalẽ vovovowo ada ɖe agbalẽdzraɖoƒea. Esia wɔe be ewɔ Biblia-nusɔsrɔ̃ 13 le ƒe ade siwo wònɔ gɔmedzesukua me la me. Biblia-nusrɔ̃vi mawo dometɔ ɖeka kple nusrɔ̃via ƒe ƒometɔ bubuwo va zu Kristotɔ xɔnyɔnyrɔwo.\n12. Aleke ɖeviwo awɔ akpɔ viɖe gãtɔ kekeake tso Kristotɔwo ƒe kpekpewo me?\n12 Nu vevi bubu si ana woasẽ ŋu le gbɔgbɔ me enye kpekpewo dede edziedzi. Apostolo Paulo xlɔ̃ nu haxɔsetɔwo be ‘woagagblẽ woƒe ƒuƒoƒewo ɖi, abe alesi ame aɖewo wɔna ene o.’ Migana ema nava zu numame na mí o, elabena ɖeviwo kple tsitsiawo siaa kpɔa viɖe geɖe le Kristotɔwo ƒe kpekpewo me nɔnɔ edziedzi me. (Hebritɔwo 10:24, 25; Mose V, 31:12) Ele be woafia ɖeviwo be woaɖo to ase nyawo nyuie. Dzadzraɖo ɖe kpekpewo ŋu hã le vevie, elabena ame kpɔa viɖe gãtɔ kekeake ne ekpɔa gome le nyaŋuɖoɖo me edziedzi. Togbɔ be ɖevi sue ate ŋu agblɔ nya ɖeka eve aɖewo alo axlẽ memamaa ƒe akpa sue aɖe atsɔ dze nyaŋuɖoɖo gɔmee hã la, viɖe anɔ eme wu ne wona hehe ɖeviwo be woadi ŋuɖoɖoawo ahagblɔ wo le woa ŋutɔwo ƒe nyagbewo me. Ðe mi dzilawo ŋutɔ mieɖoa nya ŋu nyuie edziedzi tsɔ ɖoa kpɔɖeŋui na woa? Enyo hã be Biblia, hadzigbalẽ, kple agbalẽ si wotsɔ le Ŋɔŋlɔa me dzromee nanɔ ƒomea me tɔ ɖesiaɖe si.\n13, 14. (a) Nukatae wòle be dzilawo nawɔ dɔ kple wo viwo le gbeadzisubɔsubɔdɔa me? (b) Nukae ana gbeadzisubɔsubɔdɔa naɖe vi eye dzidzɔ nanɔ eme na ɖeviwo?\n13 Dzila nyanuwo afia mɔ wo viwo be woazã woƒe ɖekakpui me ŋusẽ ɖe Yehowa subɔsubɔ ŋu, eye woakpe ɖe wo ŋu be woana gbeƒãɖeɖe naxɔ nɔƒe vevi aɖe le woƒe agbe me. (Hebritɔwo 13:15) Ne dzilawo wɔa dɔ kple wo viwo le gbeadzisubɔsubɔdɔa me koe kakaɖedzi ate ŋu anɔ wo si be yewo viwo xɔ hehe si hiã be woava zu subɔla siwo “mehiã be, ŋu nakpee o, kpakple amesi mã nyateƒenya la me pɛpɛpɛ ene.” (Timoteo II, 2:15) Ekema wò hã ɖe? Ne dzilae nènye la, ɖe nèkpena ɖe viwòwo ŋu be woadzra ɖo ɖe gbeadzisubɔsubɔdɔa ŋua? Ewɔwɔ alea ana be dzidzɔ nanɔ gbeadzisubɔsubɔdɔa wɔwɔ me na wo, viɖe nanɔ eŋu, eye wòatse ku.\n14 Nukatae viɖe le eme ne dzilawo kple wo viwo wɔ dɔ ɖekae le gbeadzisubɔsubɔdɔa me? To mɔ sia nu la, ɖeviwo ate ŋu ade dzesi wo dzilawo ƒe kpɔɖeŋu nyuiwo ahasrɔ̃ wo. Le ɣeyiɣi ma ke me la, dzilawo ate ŋu alé ŋku ɖe wo viwo ƒe nɔnɔme, nuwɔna, kple ŋutete ŋu. Kpɔ egbɔ be yekplɔ ye viwo ɖe asi le gbeadzisubɔsubɔdɔa ƒe akpa vovovoawo wɔwɔ me. Ne anya wɔ la, na gbeadzidekplo nanɔ ɖeviawo dometɔ ɖesiaɖe si, eye nàfia alesi woalé be nɛ wòanɔ dzadzɛ la wo. To hehenana ɖeviawo edziedzi kple dzidede ƒo na wo me la, asixɔxɔ vavãtɔ dede subɔsubɔdɔa ŋu ava su wo si, eye woakpɔ gbeƒãɖeɖedɔa be enye mɔ si dzi yewoato aɖe lɔlɔ̃ afia Mawu kple yewo havi.—Mateo 22:37-39; 28:19, 20.\nLé Gbɔgbɔmemenyenye Me Ðe Asi\n15. Esi wònye ƒomea ƒe gbɔgbɔmemenyenye me léle ɖe asi le vevie ŋutɔ ta la, mɔ siwo dzi woato alé eme ɖe asi dometɔ aɖewo ɖe?\n15 Ƒomea ƒe gbɔgbɔmemenyenye me léle ɖe asi le vevie. (Psalmo 119:93) Mɔ siwo dzi woawɔ esia toe dometɔ ɖekae nye gbɔgbɔmenuwo me dzodzro kple wò ƒomea le mɔnukpɔkpɔ ɖesiaɖe me. Miedzroa ŋkekea ƒe mawunyakpukpuia me kpli woa? Èlɔ̃a wò gbeadzisubɔsubɔdɔa me nuteƒekpɔkpɔwo alo Gbetakpɔxɔ kple Nyɔ! yeyewo me nyatiwo gbɔgblɔ na wo ne ‘miele mɔ dzia’? Èɖoa ŋku edzi daa akpe na Yehowa le gbedodoɖa me ɖe agbe si wònaa wò ŋkeke sia ŋkeke eye ɖe eƒe nunana gbogboawo ta “ne èmlɔ anyi, alo [nèfɔa]”? (Mose V, 6:6-9) Ne lɔlɔ̃ na Mawu dze le nusianu si miewɔna me mia viwo kpɔ la, akpe ɖe wo ŋu woawɔ nyateƒea wo tɔe.\n16. Vi kae wòaɖe ne wode dzi ƒo na ɖeviwo be woawɔ numekuku le wo ɖokui si?\n16 Ɣeaɖewoɣi la, ahiã be woafia mɔ ɖeviwo be woate ŋu akpɔ kuxi alo nɔnɔme siwo do mo ɖa gbɔ dzidzedzetɔe. Le esi teƒe be miagblɔ nusi wòle be woawɔ na wo ɣesiaɣi la, nukatae miafia wo alesi woanya Mawu ƒe nukpɔsusu le nyawo ŋu to dzidede ƒo na wo be woawɔ numekuku le wo ɖokui si me o? Ðeviwo fiafia be woazã dɔwɔnu kple agbalẽ siwo katã ‘dɔla nuteƒewɔla’ la na akpe ɖe wo ŋu woatu ƒomedodo kplikplikpli kple Yehowa ɖo. (Samuel I, 2:21b) Eye ne wogblɔa viɖe siwo wokpɔ le Biblia me numekuku siwo wowɔ me na aƒeame tɔ bubuwo la, ƒomea gakpɔa gbɔgbɔmetutuɖo ɖe edzi.\nÐo Ŋu Ðe Yehowa Ŋu Bliboe\n17. Nukatae mele be dzi naɖe le dzilaɖekɛwo ƒo le wo viwo nyinyi be woava zu Kristotɔwo me o?\n17 Ke dzilaɖekɛƒomewo ya ɖe? Ƒome siawo dzea ŋgɔ gbetɔame bubuwo le ɖeviwo nyinyi me. Gake dzi megaɖe le mi, dzilaɖekɛwo, ƒo o! Miate ŋu akpɔ dzidzedze, abe alesi dzilaɖekɛ geɖe siwo ɖo ŋu ɖe Mawu ŋu, tsɔ eƒe aɖaŋuɖoɖo wɔ dɔe toɖoɖotɔe, eye wonyi wo viwo wova nye ɖevi ɖɔʋu siwo sẽ ŋu le gbɔgbɔ me la ɖee fiae ene. (Lododowo 22:6) Gake ehiã be Kristotɔ siwo nye dzilaɖekɛwo naɖo ŋu ɖe Yehowa ŋu bliboe. Ele be woaxɔe ase be akpe ɖe yewo ŋu.—Psalmo 121:1-3.\n18. Ðeviwo ƒe susu kple ŋutilã me nuhiahiã kawo ŋue wòle be dzilawo nalé ŋku ɖo, gake nukae wòle be wòanye vevitɔ?\n18 Dzila nyanuwo dzea sii be ‘nukoɣi li eye ɣeɖuɣi li.’ (Nyagblɔla 3:1, 4) Ðiɖiɖeme kple modzakaɖeɖe tuameɖo si da sɔ nye nu vevi aɖe le ɖevi ƒe susu kple ŋutilã tutuɖo me. Hadzidzi tuameɖo kple vevietɔ kafukafuhawo dzidzi na Mawu akpe ɖe ɖevi ŋu wòatu nɔnɔme nyui si ate ŋu awɔ akpa vevi aɖe le ŋusẽdodo woa kple Yehowa dome ƒomedodo me la ɖo. (Kolosetɔwo 3:16) Sɔhɛmenɔɣi hã nye ɣeyiɣi si me woadzra ame ɖokui ɖo le ava nye ame tsitsi si vɔ̃a Mawu, ale be woate ŋu ayi edzi ase vivi na agbe nɔnɔ tegbetegbe le paradisonyigba dzi.—Galatiatɔwo 6:8.\n19. Nukatae kakaɖedzi ate ŋu anɔ dzilawo si be Yehowa ayra ɖe agbagba siwo dzem yewole be yewoanyi yewo viwo la dzi?\n19 Enye Yehowa ƒe didi be Kristotɔwo ƒe ƒomewo katã nayi edzi anye ƒome wɔɖeka siwo sẽ ŋu le gbɔgbɔ me. Ne míelɔ̃ Mawu nyateƒe eye míewɔ míaƒe ŋutete ɖesiaɖe be míaɖo to eƒe Nya la, ayra ɖe míaƒe agbagbadzedzewo dzi eye wòado ŋusẽ mí alesi dze be míate ŋu awɔ ɖe eƒe mɔfiafia si tso gbɔgbɔ me la dzi. (Yesaya 48:17; Filipitɔwo 4:13) Miɖo ŋku edzi be seɖoƒe li na mɔnukpɔkpɔ si le mia si fifia be miafia nu mia viwo ahana hehe wo eye magava ake o. Miwɔ miaƒe ŋutete ɖesiaɖe miatsɔ Mawu ƒe Nya ƒe aɖaŋuɖoɖo wɔ dɔe, eye Yehowa ayra ɖe miaƒe agbagbadzedze be miatu ƒomea ɖo wòasẽ ŋu le gbɔgbɔ me la dzi.\n• Nukatae ɣeyiɣi ƒeƒle le vevie ŋutɔ le ɖeviwo hehe gome?\n• Nukatae dzilawo ƒe kpɔɖeŋu nyui ɖoɖo hiã?\n• Mɔ vevi siwo dzi woakpe ɖe ɖeviwo ŋu le woatsi le gbɔgbɔ me dometɔ aɖewo ɖe?\n• Aleke woawɔ alé ƒome ƒe gbɔgbɔmemenyenye me ɖe asi?\nƑome siwo sẽ ŋu le gbɔgbɔ me la srɔ̃a Mawu ƒe Nya edziedzi, dea Kristotɔwo ƒe kpekpewo, eye wokpɔa gome le gbeadzisubɔsubɔdɔa me ɖekae\nƉoe Ɖe Amewo Ɖoe Ɖe Amewo Alesi Woatu Ƒome Ðo Be Wòasẽ Ŋu Le Gbɔgbɔ Me\nw01 5/15 axa 21-26\nKuxi Siwo Naa Ameƒomea Kpea Fu\nMawu Ƒe Mɔɖeɖe Ðe Fukpekpe Ŋu Ƒe Nuwuwu Gogo\nKafu Yehowa Ðe Eƒe Dɔ Wɔnukuwo Ta!\n‘Mikpɔ Ða! Ameha Gã la Enye Esi!’\nMawu Ƒe Mɔfiafia Le Amesi Nàɖe Tiatia Me\n‘Míaƒe Ŋkekewo Adzi Ðe Edzi to Nunya Dzi’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 15, 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 15, 2001\nGBETAKPƆXƆ—TATA SI MÍESRƆ̃NA May 15, 2001


Kpe Ðe Biblia Nusrɔ̃viwo Ŋu Be Woayi Ŋgɔ Aɖe Adzɔgbe Ahaxɔ Nyɔnyrɔ\nAle Si Nàwɔ Abi Ðe Ðaseɖiɖidɔa Me—Kpe Ðe Biblia Nusrɔ̃viwo Ŋu Be Woayi Ŋgɔ Aɖe Adzɔgbe Ahaxɔ Nyɔnyrɔ\nNU SI TA WÒLE VEVIE: Hafi Yehowa nakpɔ ŋudzedze ɖe Biblia nusrɔ̃vi aɖe ŋu la, ele be wòatsɔ eƒe agbe aɖe adzɔgbe na Yehowa ahaxɔ nyɔnyrɔ. (1Pe 3:21) Yehowa kpɔa ame siwo nɔa agbe ɖe woƒe adzɔgbeɖeɖe nu la ta le gbɔgbɔ me. (Ps 91:1, 2) Yehowae Kristotɔwo ɖea adzɔgbe na ke menye na ame, dɔ alo habɔbɔ aɖeke o. Le esia ta, ele be nusrɔ̃viwo nasrɔ̃ ale si woalɔ̃ Yehowa ahakpɔ ŋudzedze ɖe eŋu.—Ro 14:7, 8.\nNe èle nu srɔ̃m kple wò nusrɔ̃vi la, midzro nu si fiam nusɔsrɔ̃a le mí tso Yehowa ŋu la me. De dzi ƒo nɛ be wòanɔ Biblia xlẽm gbe sia gbe ahanɔ gbe dom ɖa na Yehowa “ɣeawokatãɣi.”—1Te 5:17; Yak 4:8\nDe dzi ƒo na wò nusrɔ̃via be wòaɖo adzɔgbeɖeɖe kple nyɔnyrɔxɔxɔ eƒe gbɔgbɔmetaɖodzinu. Kpe ɖe eŋu hã be wòaɖo taɖodzinu siwo gbɔ anya ɖo kaba abe nyaŋuɖoɖo le kpekpeawo alo ɖaseɖiɖi na aƒelikawo kple dɔwɔhatiwo ene. Ðo ŋku edzi be Yehowa mezia ame aɖeke dzi be wòasubɔ ye o. Nyɔnyrɔxɔxɔ nye nu si ŋu ame ŋutɔ atso nya me le.—5Mo 30:19, 20\nKpe ɖe wò nusrɔ̃via ŋu be wòawɔ tɔtrɔ siwo hiã be wòado dzidzɔ na Yehowa ale be wòadze na nyɔnyrɔxɔxɔ. (Lod 27:11) Esi wònye be nɔnɔme kple nuwɔna aɖewo tea ŋu ƒoa ke ɖe to ɖe ame me ta la, ahiã be nàyi edzi anɔ kpekpem ɖe nusrɔ̃via ŋu be wòaɖe amenyenye xoxoa ɖa ahado yeyea. (Ef 4:22-24) Dzro “Biblia Le Amewo Ƒe Agbenɔnɔ Trɔm” ƒe nyati aɖewo siwo dzena le Gbetakpɔxɔ me la me kplii.\nGblɔ dzidzɔ siwo nèkpɔ esi nèle Yehowa subɔm la nɛ.—Yes 48:17, 18


GBE BUBU Acholi Afrikaans Albanian Amerika Tokunɔgbe Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Bengali Biak Bicol Bislama Boulou Brazil Tokunɔgbe Bulgarian Cambodian Catalan Cebuano Chichewa Chile Tokunɔgbe Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Dangme Danish Digor Douala Drehu Dutch Ecuador Tokunɔgbe Efik Estonian Eŋlisi Eʋegbe Fijian Finnish Fon Franse Ga Garifuna Georgian German Germany Tokunɔgbe Gitonga Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Icelandic Igbo Iloko India Tokunɔgbe Indonesian Isoko Italian Italy Tokunɔgbe Japanese Javanese Kabiye Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Macedonian Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Poland Tokunɔgbe Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Ronga Runyankore Russia Tokunɔgbe Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\n“Esi mese be wokpɔ kansa le nye dzitodzito kple dɔgbo me la, mebu be wòtso kufia nam. Gake esi megbɔ tso kɔadzi la, megblɔ na ɖokuinye be, ‘Enyo, menye nu mae menɔ mɔ kpɔm na o, gake ele be mato mɔ aɖe dzi anɔ te ɖe enu.’”—Linda, si xɔ ƒe 71.\n“Dɔléle sesẽ aɖe na mesea veve le nye mo ƒe miakpa dzi eye gbegblẽm ɖe edzi koe wòle. Ɣeaɖewoɣi la, vevesesea nana meléa blanui vevie. Zi geɖe la, metsia akogo eye medina be mawu ɖokuinye gɔ̃ hã.”—Elise, si xɔ ƒe 49.\nNE WOKPƆ dɔléle si ate ŋu awu ame le wò ŋutɔ alo wò ame vevi aɖe ŋu kpɔ la, ke ànya ale si wògbãa dzi na amee. Tsɔ kpe ɖe dɔlélea ŋutɔ ŋu la, ele be nànɔ te ɖe wò ŋutɔ loo alo dɔnɔa ƒe nuwɔnawo hã nu. Ne mɔ si dzi woto le dɔa dam na wò nana nèsea veve, mèkpɔ ga aƒle atikeawo o, alo ale si atikeawo ava ɖe fu na wò emegbe, ate ŋu ana vɔvɔ̃ naɖo wò eye nàtsi dzi. Ne ame aɖe ƒe lãme gblẽ vevie la, ale si wònana ame tsia dzii la gagblẽa nyaa ɖe edzi.\nAfi kae míakpɔ kpekpeɖeŋu le? Ame geɖe kpɔe be ne yewoziɔ ɖe Mawu ŋu do gbe ɖa nɛ, eye yewoxlẽ akɔfanamenyawo le Biblia me la, enana yewokpɔa gbɔdzɔe ŋutɔ. Lɔlɔ̃ si ƒometɔwo kple xɔlɔ̃wo ɖena fiana kple woƒe kpekpeɖeŋu hã kpena ɖe ame ŋu.\nNU SI AME AÐEWO WƆ TE ŊU NƆ TE ÐE ENU\nRobert si xɔ ƒe 58 ɖo aɖaŋu be: “Na ale si nèxɔ Mawu dzi se nakpe ɖe ŋuwò nàdo dzi. Do gbe ɖa na Yehowa. Gblɔ ale si nèle sesem le ɖokuiwò me nɛ. Bia eƒe gbɔgbɔ kɔkɔea. Biae be wòado ŋusẽ wò nànɔ te sesĩe eye nàde dzi ƒo na wò ƒomea eye nàɖe dzi ɖi esime nèle dzi dom.\n“Eɖea vi ŋutɔ ne wò ƒomea sea veve ɖe nuwò, eye woli na wò. Gbe sia gbe la, wo dometɔ ɖeka alo eve ƒoa ka nam biana be, ‘Èfɔ nyuiea?’ Xɔ̃nye siwo le teƒe vovovowo hã dea dzi ƒo nam. Esia kpena ɖe ŋunye ŋutɔ be magana ta o.”\nNe èyi xɔ̃wò aɖe si dze dɔ srã ge kpɔ la, na Linda ƒe nya sia nanɔ susu me na wò. Egblɔ be: “Dɔnɔa adi be yeaɖe susu ɖa le dɔlélea ŋu ne yeƒe susu nanɔ nu bubuwo ŋu, si ta madi be yeanɔ nu ƒom tso eŋu ɣesiaɣi o. Eya ta miɖo dze tso nu bubu siwo ŋu mieɖoa dze tsonae ne miedo go.”\nLe Mawu ƒe ŋusẽdoame kple akɔfanya siwo le Biblia me kple kpekpeɖeŋu si ƒometɔwo kple xɔlɔ̃wo nana mí ta la, míate ŋu aka ɖe edzi be susu nyuiwo li siwo tae wòle be míayi edzi anɔ agbe, ne míele dɔ lém vevie gɔ̃ hã.\nÐo ŋu ɖe Mawu ŋu.\n“Medi Yehowa yome mɔ, etɔ nam. Eɖem tso nu siwo katã vɔ̃m mele la me. Esi hiãtɔ sia yɔe la, Yehowa see.”—Psalmo 34:4, 6.\nLinda, si ŋu míeƒo nu tsoe va yi gblɔ be: “Nyemedoa gbe ɖa be ‘Na mahaya o.’ Ke boŋ medoa gbe ɖa ɣesiaɣi be: ‘Kpe ɖe ŋunye ŋusẽ nanɔ ŋunye manɔ te ɖe nye dɔlélea nu.’”\nXlẽ Mawu ƒe Nyaa be wòado ŋusẽ wò.\n“Dua me tɔ aɖeke magblɔ be, ‘Mele dɔ lém’ o.”—Yesaya 33:24.\nNɔ ŋugble dem le ŋugbe siwo Mawu do ku ɖe etsɔme ŋu la ŋu, esia ana mɔkpɔkpɔ si ado ŋusẽ wò be nàdo dzi la wò.\nNa wò ƒometɔwo kple xɔ̃wòwo nakpe ɖe ŋuwò.\n“Xɔlɔ̃ vavã lɔ̃a ame ɣeawokatãɣi eye ame nɔvi wònye wodzi ɖe xaxagbe ŋu.”—Lododowo 17:17.\nElise, si ŋu míeƒo nu tsoe va yi gblɔ be: “Mèganɔ ɖokuiwò ɖem ɖe aga o. Na xɔ̃wòwo nakpe ɖe ŋuwò. Ɣeaɖewoɣi àse le ɖokuiwò me be yetsi akogo eye wòawɔ na wò be Mawu gɔ̃ hã meɖoa to ye o, gake mègaɖe ɖokuiwò ɖe aga o.”\nÐe Agbea Aganya Nɔ Ne Èle Dɔ Lém Vevie Gɔ̃ Hãa?


1 Tesalonikatɔwo 4 | Biblia Le Internet Dzi | Xexe Yeye Gɔmeɖeɖe (1984)\n4 Mlɔeba la, nɔviwo, míele kuku ɖem na mi, eye míele nu xlɔ̃m mi to Aƒetɔ Yesu dzi, abe ale si ko miexɔ nufiame tso mía gbɔ le ale si wòdze be miazɔ, eye miadze Mawu ŋu, abe ale si ko miele zɔzɔm hã ene, be miayi edzi awɔe geɖe wu. 2 Elabena mienya se siwo míede na mi to Aƒetɔ Yesu dzi la. 3 Elabena esiae nye Mawu ƒe lɔlɔ̃nu: be miazu ame siwo ŋu wokɔ, be miatsri agbe gbegblẽ nɔnɔ; 4 be mia dome ame sia ame nanya ale si wòawɔ aɖu ye ŋutɔ ƒe ŋutilã dzi le kɔkɔenyenye kple bubu me, 5 menye le gbɔdɔdɔ ƒe dzodzro ƒe ŋubiabiã me hã, abe ale si dukɔ siwo menya Mawu o la wɔna ene o; 6 bene ame aɖeke nagawɔ nuvevi nɔvia, alo axɔ eƒe gomewo le esi le nya sia me o, elabena Yehowa ye nye ame si hea to na ame le nu siawo katã ŋu, abe ale si míegblɔe xoxo heɖi ɖase le eŋu hã tsitotsito na mi ene. 7 Elabena Mawu meyɔ mí hena mɔɖeɖe ɖe makɔmakɔnyenye ŋu o, ke boŋ le kɔkɔenyenye ŋuti. 8 Eya ta ame si ɖea vlododo fiana la, menye amegbetɔe wòle vlo dom o, ke Mawu, ame si tsɔ eƒe gbɔgbɔ kɔkɔe la de mia me la, boŋ ye. 9 Ke hã, le nɔvilɔlɔ̃ ŋuti la, mehiã mi be míaŋlɔ nu aɖo ɖe mi o, elabena Mawu fia mia ŋutɔwo be mialɔ̃ mia nɔewo; 10 eye le nyateƒe me la, miele ewɔm hã na nɔvi siwo katã le Makedonia blibo la katã. Gake míele nu xlɔ̃m mi, nɔviwo, be miayi edzi awɔe geɖe wu, 11 eye miaɖoe miaƒe taɖodzinu be yewoanɔ anyi kpoo, eye miakpɔ mia ŋutɔwo miaƒe nyawo gbɔ, ahatsɔ miaƒe asiwo awɔ dɔ, abe ale si míede se na mi ene; 12 bene miazɔ ale si dze le nuwɔwɔ kple ame siwo le egodo la me, eye naneke naganɔ mia hiãm o. 13 Gawu la, nɔviwo, míedi be mianɔ numanyamanya me le ame siwo le alɔ̃ dɔm le ku me la ŋu o; bene miagaxa nu abe ame bubu siwo si mɔkpɔkpɔ aɖeke mele o la ene o. 14 Elabena ne míexɔe se be Yesu ku, eye wògafɔ la, ekema Mawu akplɔ ame siwo dɔ alɔ̃ le ku me to Yesu dzi la ayi kpakplii. 15 Elabena nya si gblɔm míele na mi to Yehowa ƒe nya la dzi ye nye esi: be mí ame siwo le agbe fifia, siwo anɔ anyi va se ɖe Aƒetɔ la ƒe anyinɔɣi la, míado ŋgɔ na ame siwo dɔ alɔ̃ le ku me la le mɔ aɖeke nu o; 16 elabena Aƒetɔ la ŋutɔ atsɔ gbeɖeɖe sesẽ kple mawudɔlawo ƒe tatɔ ƒe gbe kpakple Mawu ƒe kpẽ aɖi tso dziƒo, eye ame siwo ku le Kristo me la atsi tsitre gbã. 17 Emegbe la, mí ame siwo susɔ le agbe la, woakɔ mí le alilikpowo me ayi aɖakpe Aƒetɔ la le ya me ahawɔ ɖeka kpli wo; eye ale míanɔ Aƒetɔ la gbɔ ɖaa. 18 Eya ta miyi edzi miatsɔ nya siawo anɔ akɔ fam na mia nɔewo.


Agbemeŋutinya: Katoliko Sista Siwo Va Ke Ðe Nyateƒea Ŋu | Felisa kple Araceli Fernández\nGBE BUBU Afrikaans Aukan Baoule Batak (Karo) Batak (Toba) Biak Bislama Cakchiquel Cambodian Chitonga Chokwe Chol Cibemba Cinyanja Dangme Drehu Efik Eŋlisi Eʋegbe Fon Franse Ga Garifuna Greenlandic Haitian Creole Hausa Hmong (Ɣi) Iban Igbo Isoko Italian Javanese Kabiye Karen (S'gaw) Kazakh Kikaonde Kikongo Kiluba Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nigerian Pidgin Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\nKatoliko Sista Siwo Va Ke Ðe Nyateƒea Ŋu\nAbe ale si Felisa kple Araceli Fernández gblɔe ene\nƑE GEÐEE nye esi va yi la, yonyemetɔ Araceli do ɣli ɖe tanye kple dziku be: “Dzudzɔ nya ma. Nyemedi be mase nya aɖeke tso miaƒe subɔsubɔ ma ŋu o. Ekua dzi nam ŋutɔ. Te ɖa le gbɔnye!” Eƒe nyawo te ɖe dzinye vevie. Mexɔ ƒe 91 fifia eye megaɖoa ŋku nya mawo dzi kokoko. Gake abe ale si Nyagblɔla 7:8 gblɔe ene la, “nu ƒe nuwuwu nyo wu eƒe gɔmedzedze.”—Felisa.\nFelisa: Wodzim ɖe ƒome dahe aɖe me le Spania. Katolikotɔwoe míenye, eye ƒomea doa vevie mawusubɔsubɔ. Míaƒe ƒometɔ 13 sɔŋ nye fadawo alo wɔa dɔ na sɔlemehaa. Nɔnye ƒe nɔgã viŋutsu aɖe nye fada kple nufiala le Katoliko suku aɖe. Esi wòku la, Papa John Paul II (alo, Jean-Paul II) gblɔ be woaɖoe ame kɔkɔe. Tɔnye nye gbede, eye nɔnye wɔa agbledɔ. Mí ame enyi ye wodzi, eye nyee nye tsitsia.\nDukɔmeviʋa dze egɔme le Spania esi mexɔ ƒe 12. Le aʋaa megbe la, wode tɔnye gaxɔ me le esi wòƒoa nu tsia tre ɖe dziɖuɖua ŋu ta. Mía dzi kpɔkpɔ va nɔ sesẽm na nɔnye. Eya ta ekplɔ yonyemetɔ etɔ̃ siwo nye Araceli, Lauri kple Ramoni yi Katoliko sistakpɔme (alo, sistaƒeme) le Bilbao-dugã me. Woakpɔ nu aɖu le afi ma ya teti.\nAraceli: Ɣemaɣi mexɔ ƒe 14, Lauri xɔ ƒe 12, eye Ramoni xɔ ƒe 10. Míesusua míaƒe ƒomea ŋutɔ. Dɔ si wode mía si le sistakpɔme ye nye be míadzra teƒea ɖo. Le ƒe eve megbe la, sista (alo, ma sœur) siawo ɖo mí ɖe sistakpɔ gã aɖe si le Zaragoza, si nye ame tsitsiwo dzikpɔƒe, la me. Wonana míewɔa dɔ sesẽ hedzraa nuɖaƒea ɖo, eye ɖeɖi tea mía ŋu belibeli.\nFelisa: Esi yonyemetɔwo yi Zaragoza la, nɔnye kple nyruinye si nye nutoa me fada ɖoe be yewoakplɔ nye hã ayi afi ma. Woƒe susue nye be mabu le ŋutsuvi aɖe si lɔ̃ nye nya gbɔ la ƒe ŋkuta. Menɔ mɔ kpɔm vevie be mayi sistakpɔa me elabe melɔ̃ Mawu. Medea tsɔtsi ɣesiaɣi eye wòdzroam be mava zu Katolikotɔwo ƒe mawunyagblɔla le Afrika abe nɔɖinye viŋutsu ene.\nMiame: Sistakpɔ si le Zaragoza, Spania; ɖusime Nácar-Colunga Biblia gɔmeɖeɖea\nGake esi meva ɖo sistakpɔa me la, mekpɔe be nyemate ŋu awɔ nu geɖe si dim menɔ o. Sistawo melɔ̃ ɖe edzi be mayi aɖasubɔ Mawu le dukɔ bubu me abe ale si mekpɔ mɔe ene o. Eya ta metrɔ yi aƒe le ƒe ɖeka megbe heva nɔ nyruinye si nye fada la gbɔ. Mewɔa aƒemedɔwo nɛ, eye nye kplii míezãa Rosario tsɔ doa gbe ɖa fiẽ sia fiẽ. Melɔ̃a seƒoƒowo ɖoɖo nyuie ɖe tsɔtsixɔa me kple atsyɔ̃ɖoɖo na Maria kple “ame kɔkɔewo” ƒe kpetatawo.\nAraceli: Le Zaragoza la, meka atam gbãtɔ si ana mava zu sista. Emegbe sistawo ɖoe be yewoama nye kple nɔvinyeawo dome. Eya ta woɖom ɖe sistakpɔme le Madrid eye woɖo Lauri ɖe Valencia. Gake Ramoni ya kpɔtɔ nɔ Zaragoza. Le Madrid la, meka atam evelia be mazu sista. Ame geɖewo va tsia sistakpɔa me, wo dometɔ aɖewo nye sukuviwo kple ame tsitsiwo. Eya ta vovo menɔa mía ŋu kura o. Mewɔa dɔ le sistawo ƒe dɔnɔkɔdzi.\nMenɔ mɔ kpɔm vevie na nu siwo mawɔ abe sista ene. Mesusu be míazã ɣeyiɣi geɖe ɖe Biblia xexlẽ kple esɔsrɔ̃ ŋu. Gake mekui wòɖuɖu. Ame aɖeke mexlẽa Biblia kaka ahayi nu ƒo ge tso Mawu alo Yesu ŋu o. Mesrɔ̃ Latingbe, eye mesrɔ̃ nu tso Katolikotɔwo ƒe “ame kɔkɔewo” ŋu hesubɔa Maria. Gake míezãa ɣeyiɣi akpa gãtɔ ɖe dɔ sesẽwo wɔwɔ ŋu.\nNɔnɔmea te ɖe dzinye eye metsi dzimaɖi. Ewɔ nam be ɖe wòle be mawɔ dɔ si ana makpɔ ga akpe ɖe nye ƒomea ŋu tsɔ wu be manɔ afi sia anɔ dɔ wɔm kɔ ɖe kotoku me na ame bubuwo. Eya ta megblɔ na míaƒe sistagã be medi be madzo. Gake elém tu ɖe xɔ sue aɖe me. Esusu be tohehe sia ana matrɔ susu atsi anyi.\nSistawo ɖem le xɔ suea me, gake esi wokpɔ be meɖoe kplikpaa be madzo la, wogatum ɖe xɔ suea me ake. Wowɔ esia zi etɔ̃, eyome wogblɔ nam be mate ŋu adzo ne meŋlɔ nya siawo ɖi: “Mele dzodzom le afi sia le esi medi be masubɔ Satana ke menye Mawu o ta.” Ðeko melulu. Medi vevie be madzo gake menye to nya mawo ŋɔŋlɔ dzi o. Mlɔeba, megblɔ nya sia nya na nunɔla aɖe. Ebia mɔ le bisiɔp gbɔ eye wogaɖom ɖe Zaragoza sistakpɔme. Esi menɔ afi ma ɣleti ʋɛ aɖewo la, woɖe asi le ŋunye medzo. Le esia megbe kpuie la, Lauri kple Ramoni hã dzo le kpɔa me.\nAGBALẼ SI DE TƆTƆ MÍA DOME\nFelisa: Emegbe meɖe srɔ̃ eye meyi ɖanɔ Cantabria, le Spania. Megadea sɔleme edziedzi. Kwasiɖa aɖe gbe esi meyi gbedoxɔ me la, fada la gblɔ kple dziku be, “Mikpɔ agbalẽ sia ɖa!” Etsɔ Nyateƒe, Si Kplɔa Ame Yia Agbe Mavɔ Mee gbalẽa fia mí. Eye wògblɔ be: “Ne ame aɖe na agbalẽ sia mi la, mitsɔe vɛ nam alo mitsɔe ƒu gbe!”\nAgbalẽ ma menɔ asinye o, gake medi vevie be ɖe nasu asinye. Ŋkeke ʋɛ aɖewo megbe la, nyɔnu eve va ƒo ʋɔ nam. Yehowa Ðasefowoe, eye wona agbalẽ siam. Mexlẽ agbalẽ bliboa zã ma me. Esi nyɔnuawo gatrɔ va la, wobiam nenye be madi be yewoasrɔ̃ Biblia kplim, eye melɔ̃.\nMedina ɣesiaɣi be nye nu nadze Mawu ŋu. Eya ta esi mesrɔ̃ nyateƒe si ku ɖe Yehowa ŋu la, meva lɔ̃e vevie. Medi be magblɔ eŋunya na ame sia ame. Le ƒe 1973 me la, mexɔ nyɔnyrɔ. Ɣesiaɣi si wòanya wɔ la, meɖoa dze tso nyateƒea ŋu na nye ƒometɔwo. Gake womelɔ̃na o; vevietɔ nɔvinyenyɔnu Araceli te tɔ ɖe edzi be metra mɔ.\nAraceli: Esi wowɔ fum le sistakpɔa me ta la, dzi kuam vevie eye nye subɔsubɔha meganyoa ŋunye o. Gake megadea sɔleme Kwasiɖagbewo, eye mezãa Rosario tsɔ doa gbe ɖa gbe sia gbe. Medi vevie be manya Biblia, eya ta mebia Mawu be wòakpe ɖe ŋunye. Ɣemaɣie Felisa gblɔ nu siwo wòsrɔ̃ ŋu nya nam. Enɔ dzidzɔ kpɔm ɖe eƒe dzixɔse yeyea ŋu ale gbegbe be mebu be ɖe wòto tagbɔ nɛ. Nye susu mewɔ ɖeka kple etɔ kura o.\nMetrɔ yi Madrid henɔ dɔ wɔm le afi ma, eye emegbe meɖe srɔ̃. Esi ƒeawo va nɔ yiyim la, mekpɔe be tsɔtsidelawo menɔa agbe ɖe Yesu ƒe nufiafiawo nu o. Eya ta medzudzɔ tsɔtsidede. Nyemegaxɔ “ame kɔkɔewo” kple dzo mavɔ ƒe nufiafiawo dzi se o, eye mekpɔe be fada aɖeke mate ŋu atsɔ nu vɔ̃wo ake o. Metsɔ nɔnɔmewɔwɔ siwo nɔ asinye la katã ƒu gbe. Nyemenya ɣemaɣi ne afɔ nyuitɔ ɖem mele ya o. Dzi ɖe le ƒonye, gake meyi edzi do gbe ɖa na Mawu be: “Medi be manya wò. Kpe ɖe ŋunye dzro!” Meɖo ŋku edzi be Yehowa Ðasefowo ƒo ʋɔ nam zi geɖe, gake nyemedea nu eme na wo o. Nyemegaka ɖe subɔsubɔha aɖeke dzi o.\nƔemaɣi nɔvinye Lauri nɔ France, eye Ramoni hã nɔ Spania. Le ƒe 1980 me lɔƒo la, Yehowa Ðasefowo dze Biblia sɔsrɔ̃ gɔme kpli wo. Mexɔe se be ɖeko wonɔ wo blem abe Felisa ke ene. Emegbe Angelines, si nye nye aƒelika, va zu xɔ̃nye vevi. Yehowa Ðasefoe eya hã nye. Angelines kple srɔ̃a biam zi geɖe nenye be madi be woasrɔ̃ Biblia kplim. Togbɔ be megblɔ be nyemegatsɔ ɖeke le subɔsubɔnyawo me o hã la, wokpɔe be medi be manya Biblia. Mlɔeba eglom, megblɔ be: “Yoo, madi be masrɔ̃ nua ne míelɔ̃ be mazã nye ŋutɔ nye Biblia!” Biblia gɔmeɖeɖe si nye Nácar-Colunga ye nɔ asinye.\nBIBLIA NA MÍEVA WƆ ÐEKA\nFelisa: Esi mexɔ nyɔnyrɔ le ƒe 1973 me la, Ðasefo siwo anɔ abe 70 ene ye nɔ Cantabria ƒe fiadu Santander me. Míezɔa mɔ legbewo hafi ɖoa amewo gbɔ le kɔƒe alafa siwo le nuto mawo me la me. Eya ta míeɖoa bɔs, eye emegbe míeɖoa ʋu suewo yina tso kɔƒe me yi kɔƒe me.\nMesrɔ̃ Biblia kple ame geɖewo eye wo dometɔ 11 xɔ nyɔnyrɔ. Ame siwo mesrɔ̃ nu kplii dometɔ akpa gãtɔ nye Katolikotɔwo. Eya ta megbɔa dzi ɖi na wo. Abe ale si wònɔ le gonyeme ene la, axɔ ɣeyiɣi hafi woava nya be ɖe yewotra mɔ. Menya be Biblia sɔsrɔ̃ kple Yehowa ƒe gbɔgbɔ kɔkɔea koe ate ŋu akpe ɖe ame ŋu be wòatrɔ susu ahanya nyateƒea. (Hebritɔwo 4:12) Srɔ̃nye Bienvenido si nye kpovitɔ tsã xɔ nyɔnyrɔ le ƒe 1979 me, eye nɔnye dze Biblia sɔsrɔ̃ gɔme eteƒe medidi hafi wòku o.\nAraceli: Esi Yehowa Ðasefowo dze Biblia sɔsrɔ̃ gɔme kplim la, mebui gbã be nyemate ŋu aka ɖe wo dzi o. Gake ʋɛʋɛʋɛ la, nye susu trɔ. Menye Biblia koe Ðasefowo fiaa amewo o, ke wonɔa agbe ɖe eƒe nufiafiawo hã nu. Meva xɔ Yehowa dzi se heka ɖe Biblia dzi, eye esia na mekpɔ dzidzɔ. Nye aƒelikawo de dzesii be mele dzidzɔ kpɔm eye wogblɔ nam be: “Araceli, tiatia si nèwɔa nyo, lé eme ɖe asi!”\nMeɖo ŋku edzi be medo gbe ɖa be: “Yehowa, akpe na wò be nègbɔ dzi ɖi nam, eye nèna mɔnukpɔkpɔ geɖem be meke ɖe nu si dim mele, si nye Biblia me nyateƒea, ŋu mlɔeba.” Emegbe meɖe kuku na nɔvinye Felisa hã ɖe nya tɔame siwo megblɔ nɛ la ta. Tso ɣemaɣi la, míegahea nya o, ke boŋ míeɖoa dze viviwo tso Biblia me. Le ƒe 1989 me la, mexɔ nyɔnyrɔ esi mexɔ ƒe 61.\nFelisa: Fifia mexɔ ƒe 91. Srɔ̃nye ku, eye nyemegate ŋu le geɖe wɔm o. Gake mexlẽa Biblia gbe sia gbe, eye medea kpekpeawo heɖea gbeƒã ɣesiaɣi si mate ŋui.\nAraceli: Medina be maƒo nu tso Yehowa ŋu na Katoliko fada kple sista ɖe sia ɖe si medo goe, ɖewohĩ esi menɔ wo dome tsã tae. Wo dometɔ aɖewo lɔ̃ míedzro Biblia me eye woxɔ agbalẽwo kple magazinewo. Meɖoa ŋku fada aɖe koŋ dzi. Esi míedzro Biblia me zi ɖeka zi eve aɖewo megbe la, elɔ̃ ɖe nyateƒea dzi. Gake ebiam be: “Fifia metsi, afi ka yi ge mala? Nu kae nye hameviwo kple nye ƒometɔwo agblɔ?” Meɖo eŋu nɛ be: “Ke nu kae Mawu ya agblɔ?” Nya sia wɔ dɔ ɖe edzi ŋutɔ eye wòlé blanui. Gake edze abe dzi menɔ eƒo be wòawɔ tɔtrɔ o ene.\nNyemaŋlɔ gbe si gbe srɔ̃nye gblɔ nam be yedi be yeade kpekpea kplim la be akpɔ gbeɖe o. Exɔ ƒe 80 esi wòde kpekpea zi gbãtɔ eye tso ema dzi la, ɖeke metoa eŋu o. Wosrɔ̃ Biblia kplii eye wòzu gbeƒãɖela. Meɖoa ŋku ale si mí ame evea míese vivi le gbeƒãɖeɖedɔa me dzi. Srɔ̃nye ku ɣleti eve do ŋgɔ na eƒe nyɔnyrɔxɔgbe.\nFelisa: Esi medze Yehowa subɔsubɔ gɔme la, yonyemetɔ etɔ̃awo tsi tre ɖe ŋunye. Gake woawo hã wova xɔ nyateƒea. Le nyateƒe me la, esia na mele dzidzɔ kpɔm ale gbegbe. Tso ekema dzi la, míewɔ ɖeka heɖoa dze tso mía Mawu lɔlɔ̃a Yehowa kple eƒe Nya la ŋu! Eye mí katã míele Yehowa subɔm kple dzidzɔ. *\n^ mm. 29 Fifia Araceli xɔ ƒe 87, Felisa xɔ ƒe 91, eye Ramoni xɔ ƒe 83. Wokpɔtɔ le Yehowa subɔm nuteƒewɔwɔtɔe. Lauri hã wɔ nuteƒe na Yehowa va se ɖe esime wòku le ƒe 1990 me.


Ðe Mawu Nya Etsɔmea?\nGBE BUBU Afrikaans Albanian Amharic Arabic Armenian Armenian (West) Aymara Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gun Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Macedonian Malagasy Maltese Maya Mizo Moore Myanmar Nepali Ngabere Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nMí katã míedina be míanya etsɔme. Míedina be míanya ale si agbea ava nɔ na míawo ŋutɔwo kple míaƒe ame veviwo. Eya ta míebiaa nya siawo tɔgbi mía ɖokuiwo: ‘Ðe xexea me ava nyo na vinyewo le etsɔmea? Ðe anyigbaa ava tsrɔ̃ le afɔku dziŋɔ aɖe mea? Ðe nane li mate ŋu awɔ fifia be etsɔme nanyo nama?’ Le dzɔdzɔme nu la, míetsia dzi ɖe nya siawo ŋu; míedina be míase nya siwo ana míaƒe dzi nadze eme, nya siwo ana kakaɖedzi mí, esiwo ana míaƒe agbe nanɔ ɖoɖo nu, eye míaƒe susu nadze akɔ anyi. Ne ɖe nàte ŋu anya ale si tututu etsɔme ava nɔ la, ke àte ŋu adzra ɖo ɖe eŋu eye ànɔ ŋudzɔ hã.\nEya ta aleke wò etsɔme anɔ? Ðe ame aɖe ate ŋu anyaea? Nunyalawo dze agbagba be yewoagblɔ etsɔme ɖi; ɖewo va eme, gake geɖewo hã do kpo nu. Ke hã Ŋɔŋlɔawo na míenya be Mawu tea ŋu gblɔa etsɔme ɖi wòvaa eme pɛpɛpɛ. Eƒe Nya la gblɔ be: “Nye ame si ɖe nuwuwu fia le gɔmedzedzea me ke kple nu si gbɔna dzɔdzɔ ge la fia le blema ke.” (Yesaya 46:10) Ðe nya siwo wògblɔ ɖi la va eme pɛpɛpɛa?\nÐE MAWU ƑE NYAWO VAA EME PƐPƐPƐA?\nNu ka tae wòle be nàtsɔ ɖe le ale si nya siwo Mawu gblɔ ɖi le blema la va emee la me? Ne yame ƒe nɔnɔme gblɔɖila aɖe ƒe nyawo vaa eme pɛpɛpɛ gbe sia gbe eye wòwɔ esia ɣeyiɣi didi aɖe la, esia awɔ dɔ ɖe dziwò godoo. Eya ta ne egblɔ ale si yame ƒe nɔnɔme anɔ le ŋufɔke la, anɔ eme be àxɔe ase. Le mɔ ma ke nu la, ne èse nu tso ale si Mawu ƒe nyagblɔɖiwo vaa emee pɛpɛpɛ ɣesiaɣi ŋu la, àdi godoo be yeanya nya si wògblɔ tso wò etsɔme ŋu.\nBlema Niniwe ƒe glikpowo ƒe akpa si woɖɔ ɖo\nDUGÃ AÐE ƑE TSƆTSRƆ̃:\nLe kpɔɖeŋu me, awɔ nuku ŋutɔ be woagblɔ nya ɖi tso dugã sesẽ aɖe si kpɔ ŋusẽ ɖe du bubuwo dzi ƒe alafa geɖe la ŋu be enu ayi kpuie.Nu sia tututue Mawu wɔ. Eto eƒe nyagblɔɖilawo dometɔ ɖeka dzi gblɔe ɖi be Niniwe azu aƒedo. (Zefaniya 2:13-15) Nya kae ŋutinyaŋlɔlawo gblɔ tso nya sia ŋu? Le ƒe alafa adrelia Do Ŋgɔ Na Mía Ŋɔli me, si anɔ abe ƒe 15 ene megbe tso esime Mawu gblɔ nya sia ɖi la, Babilontɔwo kple Mediatɔwo va dze Niniwe dzi eye woxɔe. Tsɔ kpe ɖe eŋu la, Mawu gblɔe ɖi tẽe be Niniwe azu “gbegbe, eye wòaƒu kplakplakpla abe tagba ene.” Ðe nyagblɔɖi sia va eme pɛpɛpɛa? Ɛ̃, eva eme. Togbɔ be dugã la kple eƒe gbɔtoduwo ƒe lolome ade kilometa 518 togodoo hã la, dua dzi dzelawo megblẽ dua ɖi hewɔ eŋu dɔ abe ale si amewo akpɔ mɔe ene o. Ke boŋ wotsrɔ̃e. Ðe ŋutete le dunyahehe ŋuti numekula aɖe si be wòagblɔ nya ɖi wòava eme pɛpɛpɛ nenema?\nWOATƆ DZO AMEƑUWO:\nAme kae atee kpɔ be yeayɔ ŋutsu aɖe si woava dzi la ƒe ŋkɔ kple ƒome si me wòadzɔ tso, eye wòagblɔe ɖi hã be ava tɔ dzo ameƒuwo le vɔsamlekpui aɖe dzi, eye wòayɔ du si me vɔsamlekpuia anɔ hã ŋkɔ ƒe 300 sɔŋ do ŋgɔ? Ne nyagblɔɖi wɔnuku sia gbegbe va eme la, ke ɖikeke mele eme o be ame si gblɔ nya sia ɖi la ƒe ŋkɔ ade du ŋutɔ. Mawu ƒe nyagblɔɖila gblɔe ɖi be: “Wole ŋutsuvi aɖe dzi ge na Dawid ƒe aƒe la, si ŋkɔ anye Yosiya . . . , eye [atɔ] dzo ameƒuwo” le vɔsamlekpui dzi le du si ŋkɔe nye Betel la me. (1 Fiawo 13:1, 2) Anɔ abe ƒe alafa etɔ̃ ene megbe la, fia aɖe si ŋkɔe nye Yosiya, evɔ ŋkɔ ma mebɔ le Biblia me o la, do tso David ƒe ƒomea me. Abe ale si wogblɔe ɖi tututu ene la, Yosiya “dɔ woyi ɖalɔ ƒuwo le yɔdoawo me vɛ, eye wotɔ dzo wo le vɔsamlekpui la dzi” le Betel. (2 Fiawo 23:14-16) Ðe ame aɖe ate ŋu agblɔ nya siawo ɖi tsitotsito wòava eme pɛpɛpɛ ne menye ame aɖe si kɔ wu amegbetɔwo lae ɖee fiae oa?\nBiblia me nyagblɔɖilawo gblɔ Babilon ƒe anyidzedze ɖi eye wòva eme pɛpɛpɛ\nFIAÐUƑE AÐE ƑE ANYIDZEDZE:\nAwɔ nuku ŋutɔ be ame aɖe nayɔ ŋutsu aɖe si woava dzi le ƒe gbogbo aɖewo megbe la ƒe ŋkɔ do ŋgɔ, eye wòagblɔ ale si wòaxɔ ŋgɔ woamu xexemefiaɖuƒe sesẽ aɖe aƒu anyi, eye wòagblɔ dudzidzedze ƒe mɔnu si mebɔ o, si ŋu dɔ wòawɔ la hã ɖi wòava eme pɛpɛpɛ. Mawu gblɔe ɖi be ŋutsu aɖe si ŋkɔe nye Kores la anɔ ŋgɔ na asrafowo woaxɔ dukɔ aɖe. Kores sia ana ablɔɖe Yudatɔ aboyomewo hã, eye wòado alɔ wo woagbugbɔ atu woƒe gbedoxɔ kɔkɔe la. Tsɔ kpe ɖe eŋu la, Mawu gblɔ aʋawɔmɔnu si Kores azã la ɖi, si nye be ana tɔsisiwo namie eye wògblɔ hã be agbowo anɔ ʋuʋu ɖi, si awɔe be wòaɖu aʋa dzi bɔbɔe. (Yesaya 44:27–45:2) Ðe nya siwo katã Mawu gblɔ ɖi tsitotsito la va eme pɛpɛpɛa? Ŋutinyaŋlɔlawo lɔ̃ ɖe edzi be alea tututue Kores ɖu aʋa dzii. Kores ƒe asrafowo wɔ aɖaŋu deŋgɔ ŋu dɔ esi wotrɔ mɔ na Babilon ƒe tsimɔawo dometɔ ɖeka, si wɔe be tɔsisiwo mie. Gawu la, asrafoawo ge ɖe dugã la me esime agboawo nɔ ʋuʋu ɖi. Esia megbe la, Kores na ablɔɖe Yudatɔwo eye wògblɔ na wo be woagbugbɔ atu woƒe gbedoxɔa le Yerusalem. Esia wɔ nuku ŋutɔ, elabena Kores mesubɔa Yudatɔwo ƒe Mawu la o. (Ezra 1:1-3) To vovo na Mawu ɖe, amegbetɔ kae ate ŋu agblɔ nudzɔdzɔ mawo ɖi wòava eme pɛpɛpɛ nenema?\nMíeƒo nu tso kpɔɖeŋu etɔ̃ siwo ɖee fia be Mawu gblɔ etsɔmenudzɔdzɔwo ɖi eye wova eme pɛpɛpɛ la ŋu. Kpɔɖeŋu bubu geɖewo gali. Yudatɔwo ƒe kplɔla Yosua gblɔ nyateƒenya aɖe si le nyanya na eƒe nyaselawo nyuie la be: “Miawo mienyae tso dzi blibo kple luʋɔ blibo me bena, nya aɖeke meto le nya nyui, siwo katã Yehowa, mia Mawu la, gblɔ na mi la me o, wo katã va me na mi, eye nya ku ɖeka hɔ̃ hã meto le eme o.” (Yosua 23:1, 2, 14) Yosua ƒe amewo kpɔe dze sii kɔtɛ be Mawu ƒe ŋugbedodowo kple nyagblɔɖiwo va eme. Gake aleke Mawu wɔa esiae? Vovototo gã aɖewo le Mawu ƒe mɔwo kple amegbetɔwo tɔ dome. Ele vevie be nànya esia, elabena Mawu gblɔ nya vevi aɖewo ɖi ku ɖe etsɔ si gbɔna kpuie la ŋu, siwo ka wò vevie.\nMAWU ƑE NYAGBLƆÐIWO KPAKPLE AMEGBETƆWO ƑE ETSƆMEGBƆGBLƆÐI\nZi geɖe la, amegbetɔwo toa dzɔdzɔmeŋutinunya ƒe numekukuwo, ŋkuléle ɖe nu siwo dzɔ va yi kple ale si nuwo le edzi yimee ŋu, alo nu si gbɔgbɔyɔlawo gblɔna be yewokpɔ la dzi gblɔa etsɔme ɖi. Ne amegbetɔwo gblɔ etsɔme ɖi la, ɖeko wodea asi asitɛ me henɔa lalam be yewoakpɔ nu si gbɔna dzɔdzɔ ge ɖa.—Lododowo 27:1.\nGake to vovo na amegbetɔwo la, Mawu ya nya nuwo katã. Enya nu tso amegbetɔwo ƒe wɔwɔme kple woƒe didiwo ŋu nyuie; eya ta ne Mawu lɔ̃ la, ate ŋu agblɔ ale si ame ɖekaɖekawo kple dukɔ blibowo ava wɔ nui la ɖi do ŋgɔ. Gake Mawu agate ŋu awɔ geɖe wu ema. Ate ŋu atrɔ asi le nɔnɔmeawo kple nudzɔdzɔwo ŋu atsɔ akpɔ egbɔ be nuwo dzɔ abe ale si wòdii ene. Eya ŋutɔ gblɔ be: “Nye nya, si do tso nye nu me la . . . magbugbɔ ava gbɔnye ƒuƒlu o, negbe ɖeko wòawɔ . . . nu si gbe meɖoe ɖo la hafi.” (Yesaya 55:11) Eya ta ɣeaɖewoɣi la, nu si Mawu di be yeawɔ le etsɔme la koe wònana míenyana to eƒe nyagblɔɖiwo dzi. Eye ekpɔa egbɔ be yeƒe nyagblɔɖiwo va eme godoo.\nÐe wogblɔ wò ŋutɔ kple wò ame veviwo ƒe etsɔme ɖia? Ne ɖe nàte ŋu anya do ŋgɔ be ahom atu la, àɖe afɔ aɖewo atsɔ akpɔ ɖokuiwò ta godoo. Nenema kee wòle be nàwɔ nui le Biblia me nyagblɔɖiwo hã gome. Mawu gblɔe ɖi be tɔtrɔ gãwo ava xexea me katã kpuie. (Kpɔ aɖaka si nye “ Nya Si Mawu Gblɔ Tso Etsɔ Si Gbɔna Ŋu.”) Etsɔme sia to vovo sãsãsã na nya si ame siwo woyɔna be etsɔmegblɔɖila bibiwo gblɔna ɖi.\nÐewohĩ àte ŋu abu eŋu ale: Ameƒomea ƒe ŋutinya bliboa menye nya ɣaɣla o. Biblia ƒo nu tso eŋu, eye míate ŋu anya ale si wòava wu enui. Mawu gblɔ be: “[Meɖe] nuwuwu fia le gɔmedzedzea me ke. . . . Nye tameɖoɖo ava me, eye mawɔ nye didiwo katã dzi.” (Yesaya 46:10) Etsɔme nyui aɖe ate ŋu asu mia kple wò ƒomea si. Bia Yehowa Ðasefowo woagblɔ nu siwo Biblia gblɔ be wogbɔna dzɔdzɔ ge kpuie la na wò. Menye vivimenukpɔlawoe Ðasefowo nye o; womegblɔ hã be yewoxɔa gbedeasiwo tso gbɔgbɔwo gbɔ o, eye etsɔme gbɔgblɔ ɖi ƒe ŋutete tɔxɛwo hã mele wo si o. Wonye Biblia srɔ̃la siwo ate ŋu aƒo nu tso nu nyui siwo Mawu le dzadzram ɖo ɖi na wò le etsɔme la ŋu na wò.\nBiblia me nyagblɔɖiwo me dzodzro nana míenyaa nu vevi aɖe tso Mawu ƒe amenyenye ŋu. Ena míenya be Mawu ɖea nu si wòɖo be yeawɔ la gblɔna do ŋgɔ, eye esia nye kpeɖodzi be menye ame si metsɔa ɖeke le eme na mí o. Ke boŋ etsɔ ɖe le ale si etsɔme ava nɔ na mí la me vevie. Le nyateƒe me la, edi be míanɔ agbe ahase vivi na etsɔme wɔnuku si le ŋgɔ gbɔna.\nNya Si Mawu Gblɔ Tso Etsɔ Si Gbɔna Ŋu\nTo vovo na ame siwo gblɔna be anyigbaa gbɔna tsɔtsrɔ̃ ge la, Mawu ya ka ɖe edzi na mí be Anyigba la matsrɔ̃ gbeɖe o.—Psalmo 104:5; Nyagblɔla 1:4.\nAmegbetɔwo ayi edzi anɔ anyigba la gblẽm gake Mawu ava de nu nyaa me ahaɖo asi wo dzi.—Psalmo 92:8; Nyaɖeɖefia 11:18.\nMawu nya be subɔsubɔha akpa gãtɔ gblɔa alakpanyawo le ye ŋu eye woŋea aɖaba ƒua Biblia me nyawo dzi, eya ta ava tsrɔ̃ wo ɖa.—Nyaɖeɖefia 18:4-9.\nMawu ƒe dziƒodziɖuɖua ye atsrɔ̃ ame vɔ̃ɖiwo kple ame maɖotowo, ke menye amegbetɔwo alo ŋusẽ bubu aɖekee awɔ esia o. “Woatsrɔ̃ ame vɔ̃ɖiwo ƒe dzidzimeviwo.”—Psalmo 37:10, 38; Daniel 2:44.\nMawu akpɔ ame ɖe sia ɖe si ŋu wòkpɔ ŋudzedze ɖo la ta, eye eme anyo na wo le anyigba si woadzra ɖo nyuie la dzi. “Lé ŋku ɖe ame maɖifɔ la ŋu, eye nàkpɔ ame dzɔdzɔe la ɖa, elabena dzidzimeviwo le ŋutifafame la si.”—Psalmo 37:11, 37; Nyaɖeɖefia 21:3, 4.\nDɔmenyotɔe la, Mawu gblɔ ale si nàwɔ be wòakpɔ ŋudzedze ɖe ŋuwò kple ale si nàwɔ “asi le nu siawo katã, siwo le eme va ge la nu” la eme kɔ nyuie le Biblia me.—Luka 21:36; Yohanes 17:3.\nƉoe Ɖe Amewo Ɖoe Ɖe Amewo Ðe Ame Aɖe Ate Ŋu Anya Etsɔmea?


(Woɖo wò ɖe afii tso Ɛʋɛgbɛ)\nEʋegbe nye Eʋeawo ƒe gbe siwo dona. Wo dona Eʋegbe le Ghana kple Togo kpakple Benin Dahumey dukɔ siwo le Afrika ƒe ɣetoɖoƒe lɔƒo la me. Gbe dodo siwo teɖe Eʋegbe ŋu wonye Fɔŋgbe kpakple Adzágbe. Esiawo katã wonye Gbe siwo doƒome kple Ʋegbe.\nWoɖee tso "https://ee.wikipedia.org/w/index.php?title=Eʋegbe&oldid=48211"\nWotrɔ axa sia susuea le 05:40, 6 Dasiamime 2019.


Noa Ƒe Aɖakaʋu | Biblia Me Ŋutinya\nSRƆ̃NYƆNU ɖeka kple viŋutsu etɔ̃ nɔ Noa si. Viaŋutsuawo ƒe ŋkɔwoe nye Sem, Xam, kple Yafet. Eye srɔ̃ ɖekaɖeka nɔ viaŋutsu siawo dometɔ ɖesiaɖe si. Eyata ame enyi ye le Noa ƒe ƒomea me.\nAzɔ Mawu na Noa wɔ nu mawɔkpɔ aɖe. Egblɔ nɛ be wòakpa aɖakaʋu gã aɖe. Aɖakaʋu sia lolo abe tɔdziʋu gã aɖe ene, gake eɖi aɖaka gã aɖe, si didi legbee. Mawu gblɔ be: ‘Nawɔe wòakɔ dzisasrã etɔ̃, eye natso eme woanye xɔdɔmewo.’ Xɔdɔmeawo nye Noa kple eƒe ƒomea tɔ, lãwo tɔ, kple nuɖuɖu, siwo katã ahiã na wo la tɔ.\nMawu gagblɔ na Noa be wòatre aɖakaʋua be tsi nagatoe age ɖe eme o. Mawu gblɔ be: ‘Mele tsiɖɔɖɔ gã aɖe he ge vɛ ahatsrɔ̃ xexeame katã. Nusianu, si mele aɖakaʋua me o la aku.’\nNoa kple viaŋutsuawo ɖo to Yehowa hedze aɖakaʋua kpakpa gɔme. Gake ame bubuawo ya la, ɖeko woko wo. Woyi nu vlo wɔwɔ dzi. Esi Noa gblɔ nusi Mawu wɔwɔ ge la na wo la, amea ɖeke mexɔ edzi se o.\nExɔ ɣeyiɣi aɖe hafi wokpa aɖakaʋu la vɔ, elabena elolo ŋutɔ. Mlɔeba la, le ƒe geɖe megbe la, wowu enu. Azɔ Mawu gblɔ na Noa be wòakplɔ lãwo ade aɖakaʋu la me. Mawu gblɔ be nekplɔ lã ƒomevi aɖewo eveve, atsu kple asi ayi emee. Ke eƒomevi bubuawo la, Mawu gblɔ na Noa be wòakplɔ adreadre ayi emee. Mawu gagblɔ na Noa be wòakplɔ dziƒoxe ƒomevi vovovowo katã ayi emee. Alesi tututu Mawu gblɔ la, nenemae Noa wɔ.\nEmegbe la, Noa kple eƒe ƒomea hã yi ɖe aɖakaʋua me. Tete Mawu do ʋɔa ɖe wo nu. Noa kple eƒe ƒomea lala le eme. Bu eŋu kpɔ ko be yele aɖakaʋu ma me kpli wo hele lalam. Ðe tsiɖɔɖɔa ava nyateƒe abe alesi Mawu gblɔ enea?\nMose I, 6:9-22; 7:1-9.


2 Kronika 24 | Biblia Le Internet Dzi | Xexe Yeye Gɔmeɖeɖe\n2 Kronika 24:1-27\nYehoas ƒe dziɖuɖu (1-3)\nYehoas gbugbɔ dzra gbedoxɔ la ɖo (4-14)\nYehoas gbe xɔse (15-22)\nWowu Yehoas (23-27)\n24 Yehoas* xɔ ƒe adre esime wòzu fia,+ eye wòɖu fia ƒe blaene le Yerusalem. Dadaa ŋkɔe nye Zibiya tso Beer-Seba.+ 2 Yehoas wɔ nu si nyo le Yehowa ŋkume le nunɔla+ Yehoyada ƒe ŋkekeawo katã me. 3 Yehoyada ɖe srɔ̃ eve nɛ, eye wòdzi viŋutsuwo kple vinyɔnuwo. 4 Le nu siawo megbe la, Yehoas di vevie tso dzi me be yeaɖɔ Yehowa ƒe aƒe la ɖo.+ 5 Eya ta eƒo nunɔlawo kple Lewi viwo nu ƒu, eye wògblɔ na wo be: “Miyi Yuda duwo me, eye midzɔ ga le Israel blibo la katã si, ne miaɖɔ mia Mawu ƒe aƒe+ la ɖo ƒe sia ƒe; mitso ɖe nu sia ŋu kaba.” Gake Lewi viwo metso ɖe eŋu kaba o.+ 6 Eye fia la yɔ nunɔlagã Yehoyada biae be:+ “Nu ka tae mèbia tso Lewi viwo si be woaxɔ adzɔ kɔkɔe si ƒe se Yehowa subɔla Mose+ de be woaxɔ le Israel-viwo ƒe ha la si, tso Yuda kple Yerusalem hena Ðaseɖiɖigbadɔ+ la o? 7 Elabena Ataliya,+ nyɔnu vɔ̃ɖi ma, ƒe viwo ge ɖe Mawu vavã la ƒe aƒe+ la me sesẽe, eye wozã Yehowa ƒe aƒe la me nu kɔkɔeawo katã na Baalwo.” 8 Azɔ fia la de se wowɔ aɖaka+ aɖe tsɔ da ɖe gota le Yehowa ƒe aƒe+ la ƒe agbo la nu. 9 Emegbe ena woɖe gbeƒã le Yuda kple Yerusalem godoo be woatsɔ adzɔ kɔkɔe+ si Mawu vavã la ƒe subɔla Mose ɖo na Israel le gbea dzi la vɛ na Yehowa. 10 Eye amegãwo katã kple dukɔ blibo la katã kpɔ dzidzɔ,+ eye wotsɔa woƒe adzɔwo va dana ɖe aɖaka la me va se ɖe esime aɖaka la yɔ.* 11 Ɣesiaɣi si Lewi viwo tsɔ aɖaka la vɛ be woatsɔe ayi na fia la, eye wokpɔ be ga sɔ gbɔ ɖe eme ko la, fia ƒe agbalẽŋlɔla kple nunɔlawo ƒe tatɔ ƒe dɔdzikpɔla va trɔnɛ le aɖaka la me,+ eye wogakɔnɛ va dana ɖe eteƒe. Aleae wowɔ tso ŋkeke yi ŋkeke, ale be woƒo ga gbogbo aɖe nu ƒu. 12 Azɔ fia la kple Yehoyada tsɔnɛ dea asi na Yehowa ƒe aƒe+ la ƒe dɔnunɔlawo, eye woyina ɖatsɔa kpefulawo kple aɖaŋudɔwɔlawo, ne woaɖɔ Yehowa ƒe aƒe la ɖo, eye wotsɔa gayibɔ kple akɔbli ŋu dɔwɔlawo hã, ne woaɖɔ Yehowa ƒe aƒe la ɖo. 13 Dɔdzikpɔlaawo na wodze dɔa gɔme, eye ɖɔɖɔɖodɔa yi ŋgɔ le woƒe dzikpɔkpɔ te, ale wona Mawu vavã la ƒe aƒe la va le abe ale si wòle be wòanɔ ene, eye ŋusẽ ɖo eŋu. 14 Esi wowu dɔa nu la, wotsɔ ga si susɔ la vɛ na fia la kple Yehoyada, eye wotsɔe wɔ Yehowa ƒe aƒe la me ŋudɔwɔnu siwo nye subɔsubɔdɔwɔnuwo kple vɔsanuwo, kpluwo, sikanuwo kple klosalonuwo.+ Eye wosaa numevɔ+ le Yehowa ƒe aƒe la me ɖaa le Yehoyada ƒe ŋkekeawo katã me. 15 Yehoyada tsi, eye agbenɔnɔ ɖi kɔ nɛ hafi wòku; exɔ ƒe alafa ɖeka blaetɔ̃ le eƒe kuɣi. 16 Eye woɖii ɖe David Ƒe Du la me ɖe fiawo xa,+ elabena ewɔ nyui na Israel+ kple Mawu vavã la kpakple Mawu ƒe aƒe la. 17 Le Yehoyada ƒe ku megbe la, Yuda-megãwo va bɔbɔ ɖe fia la ŋkume, eye fia la ɖo to wo. 18 Eya ta wogblẽ Yehowa wo tɔgbuiwo ƒe Mawu ƒe aƒe la ɖi hede asi Aserawo* kple legba bubuwo subɔsubɔ me, ale be Mawu do dziku* ɖe Yuda kple Yerusalem ŋu le woƒe fɔɖiɖi ta. 19 Yehowa dɔa nyagblɔɖilawo ɖe wo be woatrɔ wo ɖe ye ŋu, woxlɔ̃ nu wo ʋuu gake womeɖo to o.+ 20 Eye Mawu ƒe gbɔgbɔ va nunɔla Zakariya, Yehoyada+ vi dzi, ale be wòtɔ ɖe dukɔ la ŋgɔ hegblɔ na wo be: “Ale Mawu vavã la gblɔe nye esi, ‘Nu ka tae miele Yehowa ƒe sededewo dzi dam? Nu madze edzi na mi o! Esi miegblẽ Yehowa ɖi ta la, eya hã agblẽ mi ɖi.’”+ 21 Ke woɖo nugbe ɖe eŋu,+ eye woƒu kpee wòku ɖe Yehowa ƒe aƒe la ƒe xɔxɔnu, le fia la ƒe sedede nu.+ 22 Fia Yehoas meɖo ŋku ale si fofoa* Yehoyada ve enu la dzi o, ale be wòwu via Zakariya; esime wònɔ kukum la egblɔ be: “Yehowa nekpɔe, ne wòaɖo eteƒe.”+ 23 Esi ƒe trɔ la, Siriatɔwo ƒe aʋakɔ aɖe ho ɖe Yehoas ŋu, eye wova dze Yuda kple Yerusalem dzi.+ Wotsrɔ̃ dukɔ la ƒe amegãwo+ katã, eye woɖo woƒe aboyonuwo katã ɖe Damasko-fia. 24 Togbɔ be ame ʋɛ aɖewo koe Siriatɔwo ƒe aʋakɔ la nye hã la, Yehowa tsɔ aʋakɔ si me ame gbogbo aɖewo le la de asi na wo,+ le esi wogblẽ Yehowa, wo tɔgbuiwo ƒe Mawu la ɖi ta; ale wohe* to na Yehoas. 25 Esi wodzo le egbɔ (le abidede eŋu vevie* megbe la), eya ŋutɔ ŋumewo ɖo nugbe ɖe eŋu le nunɔla Yehoyada viwo*+ ƒe ʋu ta. Wowui le eya ŋutɔ ƒe aba dzi.+ Ale wòku, eye woɖii ɖe David Ƒe Du la me,+ gake womeɖii ɖe fiawo ɖiƒe o.+ 26 Ame siwo ɖo nugbe ɖe eŋu+ la woe nye: Zabad, si nye Amoni-nyɔnu Simeat ƒe vi, kple Yehozabad, si nye Moab-nyɔnu Simrit ƒe vi. 27 Ke viawo kple nya gbogbo siwo wogblɔ ɖe eŋu+ kpakple ale si wogbugbɔ ɖɔ Mawu vavã la ƒe aƒe+ la ɖo yi keke eƒe agunu ke la, woŋlɔ nu siawo katã ɖe Fiawo Ƒe Agbalẽ me nuŋlɔɖiwo* me. Eye via Amaziya zu fia ɖe eteƒe.\n^ Wogayɔnɛ be Yoas.\n^ Agate ŋu afia, “va se ɖe esime wo katã wodzɔ nu.”\n^ Egɔmeɖeɖe tẽe, “ale be wodo dziku.”\n^ Efia, Zakariya fofo.\n^ Efia, Siriatɔwo.\n^ Alo, “wode dɔ geɖe lãme nɛ.”\n^ Alo, “vi.” Anɔ eme be bubudede ame ŋu tae wozã “viwo” ɖo.\n^ Alo, “numekɔkɔwo; numeɖeɖewo.”


Petro Ye Nye Papa Gbãtɔa?\nGbetakpɔxɔ | December 2015\nGBE BUBU Afrikaans Albanian Amharic Arabic Armenian Armenian (West) Aymara Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Chiyao Cibemba Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luvale Macedonian Malagasy Maltese Maya Myanmar Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidzin (Kamerun) Polish Portuguese Quechua (Bolivia) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tatar Tetun Dili Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Waray-Waray Xhosa Yoruba Zapotec (Isthmus) Zulu\n“Woɖo Papatenɔla Jorge Mario Bergoglio, S.J., wòzu Papa 265 lia ɖe Petro teƒe.”—VATIKAN NYATAKAKADƆWƆƑE YE ÐE GBEƑÃ NYA SIA LE VATIKAN DUGÃ ME, LE MARCH 13, 2013, DZI.\n“Roma bisiɔp lae nye Ha bliboa ƒe tatɔ, le esi wònye be eyae nye Petro Kɔkɔe, si xɔ ɖoƒe ma tso Yesu Kristo gbɔ la teƒenɔla ta.”—NYA SIA TSO VINCENT ERMONI ƑE AGBALẼ SI NYE ROMA BISIƆP LA ƑE GÃNYENYE LE ƑE ALAFA ETƆ̃ GBÃTƆAWO ME, ƑE 1903 TƆ ME.\n“Eya ta ne ame aɖe gblɔ be . . . Roma Papa la menye Petro Yayratɔ la teƒenɔla le ŋusẽnɔƒe sia o la, woabui aglãdzelae.”—VATIKAN ƑE ADAŊUDETAKPEKPE GBÃTƆ YE DE SE SIA, LE JULY 18, 1870, DZI.\nLE KATOLIKOTƆ miliɔn geɖe siwo le xexea me gome la, se si Vatikan Ƒe Adaŋudetakpekpea de le ƒe 1870 me la nye ha la ƒe xɔsemeʋuʋu eye wònye nufiafia si dzi wòle be woalɔ̃ ɖo godoo. Gake biabia lae nye be, Ðe wònye nufiafia si tso Ŋɔŋlɔawo mea? Tsɔ kpe ɖe eŋu la, ɖe Papa Francis nye apostolo Petro teƒenɔla nyateƒea? Eye ɖe Petro nye papa gbãtɔa?\n“KPE GBADZA SIA DZI MATU NYE HA LA ÐO”\nNya siwo dze le Mateo 16:16-19 kple Yohanes 21:15-17 la koŋ dzie Vatikan Ƒe Adaŋudetakpekpea tu se si wòde le ƒe 1870 me la ɖo. Dzeɖoɖo siwo yi edzi le Yesu kple Petro dome, siwo dze le mawunyakpukpui mawo me kple Biblia ƒe akpa bubuwo ɖee fia be apostolo Petro wɔ dɔ vevi aɖe le Kristo hamea me le gɔmedzedzea me. Eye le nyateƒe me la, zi gbãtɔ si woa kple Yesu wodo go la, Yesu gblɔe ɖi be Petro aɖee afia be yeli ke abe agakpe ene. (Yohanes 1:42) Gake ɖe Kristo ɖo Petro ha la ƒe tatɔea?\nLe Mateo 16:17, 18 la, Yesu gblɔ na Petro be: “Mele egblɔm na wò bena: Wòe nye Petro [si gɔmee nye “Kpe”], eye nenem kpe gbadza sia dzi matu nye ha la ɖo.” * Ðe Yesu nɔ gbɔgblɔm be yele yeƒe “ha” la tu ge ɖe Petro si nye amegbetɔ dzia? Eye ɖe Yesu nɔ gbɔgblɔm be Petro anye ye yomedzelawo katã ƒe tatɔa? Aleke apostolo siwo nɔ eteƒe la se Yesu ƒe nyawo gɔmee? Nyanyuigbalẽawo ɖee fia be emegbe la, apostoloawo ʋli nya le wo nɔewo dome enuenu ku ɖe ame si nye gãtɔ le wo dome ŋu. (Mateo 20:20-27; Marko 9:33-35; Luka 22:24-26) Ne ɖe Yesu ɖo Petro tatɔe na wo xoxo la, ɖe apostoloawo agaʋli nya le wo nɔewo dome ku ɖe ame si nye gãtɔ le wo dome ŋua?\nAleke Petro ŋutɔ se Yesu ƒe nyawo gɔmee? Esi Petro nye Israel-vi ta la, anɔ eme godoo be enya nu tso Hebri Ŋɔŋlɔawo me nyagblɔɖi siwo ƒo nu tso “kpe” alo “dzogoekpe” aɖe ŋu la ŋuti. (Yesaya 8:13, 14; 28:16; Zakariya 3:9) Esi Petro ŋutɔ yɔ nya tso ŋɔŋlɔ mawo dometɔ ɖeka me le agbalẽ si wòŋlɔ na haxɔsetɔwo me la, eɖe nu me be “dzogoedzikpe” si ŋu nya wogblɔ ɖi lae nye Aƒetɔ Yesu Kristo, Mesia la. Le afi sia la, Petro zã Helagbe me nya si nye pe’tra (si nye nya si tututu Yesu zã le Mateo 16:18) la na Kristo la ɖeɖe ko.—1 Petro 2:4-8.\nApostolo Paulo hã nye Yesu yomedzela wɔnuteƒe bubu. Ðe Paulo xɔe se be Yesu ɖo Petro ha la ƒe tatɔea? Paulo lɔ̃ ɖe akpa si Petro wɔ le Kristo hamea me le gɔmedzedzea me dzi esi wòŋlɔ bena Petro nye ame siwo “wobuna bena, wonye sɔtiwo la” dometɔ ɖeka. Paulo kpɔe be menye ame ɖeka koe nye ‘sɔti’ le hamea me o. (Galatiatɔwo 2:9) Gakpe ɖe eŋu la, ne ɖe Yesu ɖo Petro ha la ƒe tatɔe la, ke nu ka tae wònye ame si haxɔsetɔwo susuna alo buna ko be enye sɔtiawo dometɔ ɖeka?\nEsi Paulo ŋlɔ nu tso ale si Petro mewɔ nu ɖe amewo ŋu nyuie o ŋu la, eƒe agbalẽa me nya aɖe si wògblɔ bubutɔe evɔ wòyi nyaa gbɔ tẽe la yi ale: “Metsi tre ɖe eŋu le eya ŋutɔ ŋkume; elabena wotso enu.” (Galatiatɔwo 2:11-14) Paulo nyae be menye Petro alo amegbetɔ madeblibo aɖeke dzie Kristo tu eƒe ha la ɖo o. Ke boŋ exɔe se be Yesu Kristo tu eƒe ha la ɖe eya ŋutɔ ɖokui, si nye gɔmeɖoanyi la, dzi. Eya ta Paulo ka ɖe edzi be “kpe gbadza lae nye Kristo.”—1 Korintotɔwo 3:9-11; 10:4.\n“WÒE NYE PETRO . . . ”\nKe aleke wòle be míase nya si nye, “Wòe nye Petro, eye nenem kpe gbadza sia dzi matu nye ha la ɖo,” gɔme? Hafi míate ŋu ase nuŋlɔɖi aɖe ƒe akpa sue aɖe gɔme la, ele be míaxlẽ nya siwo ƒo xlãe la katã. Nu ka ŋue Yesu kple Petro nɔ nu ƒom tsoe? Ðeko Yesu bia eƒe nusrɔ̃lawo be, “Ame kae miegblɔna bena, menye mahã?” vɔ teti koe nye ema. Petro ɖo eŋu enumake be: “Wòe nye Kristo, Mawu gbagbe la ƒe Vi!” Yesu kafu Petro eye eyome wògblɔ be yele yeƒe “ha,” alo hame la, tu ge ɖe “kpe gbadza” si li ke wu, si nye eya Yesu ŋutɔ, ame si dzi Petro ɖee fia be yeka ɖo teti koe nye ema la dzi.—Mateo 16:15-18.\nAleke wòle be míase Yesu ƒe nya si nye, “Wòe nye Petro, eye nenem kpe gbadza sia dzi matu nye ha la ɖo,” gɔme?\n“Sɔlemeha Fofo” geɖewo ƒe nuŋlɔɖiwo hã ɖo kpe edzi be kpe gbadza si dze le Mateo 16:18 lae nye Kristo. Le kpɔɖeŋu me, Augustine si nɔ anyi le ƒe alafa atɔ̃lia me la ŋlɔ bena: “Aƒetɔ la gblɔ be: ‘Kpe gbadza sia dzi matu nye Ha la ɖo,’ le nya si Petro gblɔ nɛ do ŋgɔ be, ‘Wòe nye Kristo, Mawu gbagbe la ƒe Vi’ ta. Esia fia be [Aƒetɔ la le gbɔgblɔm na Petro be] kpe gbadza sia si dzi nèxɔ se la dzie matu nye Ha la ɖo.” Augustine gblɔe zi gbɔ zi geɖe be “Kpe Gbadza (Petra) lae nye Kristo.”\nNe ɖe woatsɔ dzixɔse si le Katolikotɔwo si egbea adrɔ̃ ʋɔnu Augustine kple ame bubuwo la, woabu wo aglãdzelawoe. Le nyateƒe me la, Switzerlandtɔ mawunyaŋununyala Ulrich Luz gblɔ be le Vatikan Ƒe Adaŋudetakpekpea ƒe se si wòde le ƒe 1870 me nu la, woabu susu si dzi Biblia ŋuti nunyalawo da asi ɖo le nya sia me la be enye tsitretsitsi ɖe ha la ŋu.\nPETRO TEƑENƆLAE PAPA LA NYEA?\nApostolo Petro menya naneke tso dzesideŋkɔ si nye “papa” ŋu o. Le nyateƒe me la, bisiɔp siwo menye Romatɔwo o la dometɔ geɖe tsɔa dzesideŋkɔ sia na wo ɖokuiwo kaka va ɖo ƒe alafa asiekelia me. Ke hã, womezãe wònye bubuŋkɔ tɔxɛ o, ke boŋ ƒe alafa 11 lia ƒe nuwuwu lɔƒo hafi dzesideŋkɔa va zu bubuŋkɔ tɔxɛ. Gakpe ɖe eŋu la, Kristotɔ gbãtɔwo dometɔ aɖeke mebui kpɔ be woɖo Petro hamea ƒe tatɔe eye ame bubu siwo ava ɖe eyome la anye eteƒenɔlawo o. Esia ta Germanytɔ agbalẽnyala Martin Hengel ƒo nya ta be, “naneke mele ŋutinya alo Ŋɔŋlɔawo me si dzi woanɔ te ɖo aɖee afia be ɖoɖo si wova wɔ be papa la nye ame si ‘ƒo ame sia ame ta’ la le eteƒe o.”\nAzɔ aleke míaƒo nya tae? Petro ye nye papa gbãtɔa? Ðe ame aɖewo va nye eteƒenɔlawoa? Ðe Katolikotɔwo ƒe dzixɔse si nye be papa la nye hamea ƒe tatɔ la sɔ le Ŋɔŋlɔawo nua? Nyabiase siawo dometɔ ɖe sia ɖe ƒe ŋuɖoɖo si sɔ koe nye ao. Ke hã egakpɔtɔ nye nyateƒe matrɔmatrɔ be Yesu tu eƒe ha vavã la ɖe eya ŋutɔ ɖokui dzi. (Efesotɔwo 2:20) Eya ta nya vevi si wòle be míabia mía ɖokui ye nye be, Ðe meke ɖe ha vavã ma ŋua?\n^ mm. 8 Biblia gɔmeɖeɖe si me mawunyakpukpui siwo katã míeyɔ le nyati sia me la tsoe nye Biblia Alo Ŋɔŋlɔ Kɔkɔe La—Le Eʋegbe Me, le esi wònye be Biblia sia ye Katolikotɔ geɖewo hã zãna ta.\nAle Si Wòdzɔe Be Wova Bua Papa La Tatɔe\nƑe 32 K.Ŋ.: Yesu gblɔe ɖi be yele yeƒe ha, alo hame la, tu ge ɖe ye ɖokui dzi; meɖo apostolo Petro ha la ƒe tatɔe o\nƑe 55-64: Apostolo Paulo kple Petro siaa ŋlɔ agbalẽ vovovo siwo me woɖee gblɔ le be Yesu ɖeɖe koe nye Kristo hamea ƒe gɔmeɖoanyi\nƑe 254-257: Stephen, si nye Roma ƒe bisiɔp la nɔ gbɔgblɔm be yee nye bisiɔpwo katã ƒe tatɔ le Petro teƒe; gake bisiɔp bubuwo, abe Firmilian, si nɔ Kaisarea kple Cyprian, si nɔ Carthage ene, siaa tu afɔkpo Stephen ƒe nya ma\nƑe 296-304: Nuŋlɔɖi xoxotɔ si ŋu wova ke ɖo, si ɖo kpe edzi be wozã dzesideŋkɔ “papa” wònye bubuŋkɔ na Roma ƒe bisiɔp la\nƑe alafa 5 lia: Roma ƒe bisiɔp bubu, si ŋkɔe nye Leo I, zã Mateo 16:18 me nyawo tsɔ ƒo nya ta be yee nye bisiɔp bubuawo ƒe tatɔ\nƑe alafa 6 lia: Woyi edzi zã bubuŋkɔ papa na Roma ƒe bisiɔp la geɖe wu; ke hã bisiɔp siwo menye Romatɔwo o la dometɔ geɖe hã tsɔa bubuŋkɔ sia na wo ɖokuiwo kaka va ɖo ƒe alafa asiekelia me\nƑe 1075: Gregory VII gblɔ be Roma ƒe bisiɔp la ɖeɖe koe wòle be woayɔ bubuŋkɔ “papa” na; ŋutinyaŋlɔla aɖe gblɔ be eƒe agbalẽ si nye Dictatus Papae (alo Papanyenye Ŋuti Ðoɖowo) la na wòdze abe ɖe papa la “va xɔ ɖe Kristo teƒe” ene\nƑe 1870: Vatikan Ƒe Adaŋudetakpekpea de se be “Roma ƒe bisiɔp lae nye Petro Yayratɔ la teƒenɔla, Apostoloawo Ƒe Tatɔ kple Kristo Teƒenɔla vavã kpakple Ha bliboa ƒe Ta”\nƉoe Ɖe Amewo Ɖoe Ɖe Amewo Petro Ye Nye Papa Gbãtɔa?\nNYATI SI LE AKPAA DZI Nu Ka Tae Wòanyo Be Nàse Biblia Gɔme?\nNYATI SI LE AKPAA DZI Ðe Woŋlɔ Biblia Be Woase Egɔme\nNYATI SI LE AKPAA DZI Afi Si Nàkpɔ Kpekpeɖeŋu Le Be Nàse Biblia Gɔme\nAlakpanuwɔwɔ! Ðe Enu Ava Yia?\nOUR READERS ASK Nu Kae Gblẽ Le Kristmas-kɔnuwo Ŋu?\nÐe Biblia Me Nyawo Wɔ Ðeka Kple Dzɔdzɔmeŋutinunya?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Àte Ŋu Ase Biblia Gɔme\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ Àte Ŋu Ase Biblia Gɔme\nƉoe Ɖe Amewo Ɖoe Ɖe Amewo GBETAKPƆXƆ Àte Ŋu Ase Biblia Gɔme\nÀte Ŋu Ase Biblia Gɔme\nGBETAKPƆXƆ Àte Ŋu Ase Biblia Gɔme\nPetro Wɔ Nuteƒe Le Dodokpɔwo Me


Viwo, ɣeyiɣi mamletɔe, eye abe alesi miese be, Kristo ƒe futɔ la gbɔna ene la, nenema ke Kristo ƒe futɔ geɖewo tsi tre azɔ: eya me míedze sii le bena, ɣeyiɣi mamletɔ lae.\nKe wò Daniel, dzra nya siawo ɖo, eye natre agbalẽ la bu vaseɖe nuwuɣi; ame geɖewo adzro eme, eye sidzedze adzi ɖe edzi.\nKe esia enye amesi dɔm ɖa la ƒe lɔlɔ̃nu, bena nusianu, si wotsɔ nam la, ne magabu ɖeke o, ke boŋ bena mafɔe ɖe tsitre le nuwuwuŋkeke la dzi.\nElabena amesiame, si ayɔ Aƒetɔ la ƒe ŋkɔa dzi la, woaɖee.\n Esime Mawu ƒo nu na fofoawo le blemaŋɔli to nyagblɔɖilawo dzi zi geɖewo le nya ƒomevi geɖewo me la, eƒo nu kple miawo hã le ŋkeke mamletɔ siawo me le Via me, amesi wòɖo nuwo katã ƒe domenyila, amesi hã dzi wòto wɔ xexeame,\n Minya esia gbã bena, le ŋkeke mamleawo dzi la fewuɖulawo lava kple fewuɖuɖu, amesiwo zɔna le woawo ŋutɔwo ƒe nudzodzrowo nu, eye woagblɔ bena: Afika eƒe vava la ƒe ŋugbedodo la le? Elabena tso esime fofoawo dɔ alɔ̃ la, nuwo katã nɔ anyi nenema tso nuwɔwɔ ƒe gɔmedzedze la me.\n Eye wòwɔ bena, woade dzesi amewo katã, ɖeviwo kple ame tsitsiwo kple kesinɔtɔwo kple ame dahewo kple ablɔɖeviwo kple kluviwo ƒe nuɖusi alo woƒe ŋgonu, bena amea ɖeke magate ŋu aƒle nu alo adzra nu o, negbe amesi ŋu lã la ƒe ŋkɔ alo eƒe ŋkɔ ƒe xexlẽme ƒe dzesi le la ko. Afii nunya le! Amesi ke si gɔmesese le la, nèbu lã la ƒe xexlẽme kpɔ; elabena ame ƒe xexlẽme wònye, eye eƒe xexlẽme enye alafa ade kple blaade vɔ ade.\n Ke nya esia bena, le ŋkeke mamleawo me la ɣeyiɣi vɔ̃wo lava. Elabena ameawo lanye ɖokuilɔ̃lawo, galɔ̃lawo, adegbe ƒuƒlu ƒolawo, dadalawo, busunyagblɔlawo, ame maɖoto dzilawo, ame madakpewo kple ame makɔmakɔwo; amesiwo melɔ̃a ame ƒe nya o, amesiwo gbea avuléle, ameŋuzɔlawo, amesiwo mete ŋu ɖua wo ɖokui dzi o, ame wɔadãwo, amesiwo melɔ̃a nu nyui o, yomemɔfialawo, ame mabunuwo, amesiwo doa wo ɖokui ɖe dzi glodzo, amesiwo lɔ̃a hadzedze wu esi woalɔ̃ Mawu, amesiwo si mawusosroɖa ƒe nɔnɔme le, gake wogbe eƒe ŋusẽ la. Te ɖokuiwò ɖa tso amesiawo gbɔ!\n Yesu Kristo ƒe nyaɖeɖefia, si Mawu tsɔ nɛ, be wòafia nusiwo lava ve me kaba la, eƒe dɔlawo la, enye esi; eye wòto eƒe mawudɔla, si wòdɔ ɖa la, dzi heɖe wo me fia eƒe dɔla Yohanes, amesi ɖi ɖase le Mawu ƒe nya kple Yesu Kristo ƒe ɖaseɖiɖi ŋuti, abe alesi wòkpɔ nuawo katãe ene. Woayra amesi le nyagblɔɖi sia ƒe nyawo xlẽm kple amesiwo le wo sem, eye wole nusiwo woŋlɔ ɖe eme la, dzram ɖo; elabena ɣeyiɣi la tu aƒe. Yohanes ŋlɔ ɖo ɖe hame adre, siwo le Asia la bena: Amenuveve kple ŋutifafa nana anyi kpli mi tso amesi li, eye wònɔ anyi, eye wòle vavagela gbɔ, eye tso gbɔgbɔ adre, siwo le eƒe fiazikpui ŋgɔ la gbɔ, eye tso Yesu Kristo, amesi nye ɖaseɖila nyateƒetɔ kple ame kukuwo ƒe ŋgɔgbetɔ kple anyigba dzi fiawo ƒe dziɖula la gbɔ! Amesi lɔ̃a mí, eye wòtso eƒe ʋu klo míaƒe nuvɔ̃wo ɖa le mía ŋuti, eye wòwɔ mí hawo kple nunɔlawo hena eƒe Mawu Fofo la, eya to lanye ŋutikɔkɔe kple ŋusẽ tso mava me yi ɖe mavɔ me! Amen. Kpɔ ɖa, egbɔna kple alilikpowo, eye ŋku sia ŋku lakpɔe, eye amesiwo ƒo mi ɖee hã, lakpɔe, eye anyigba dzi ƒomeawo katã lawu avi hoo le eŋuti! Ẽ, amen.\n Ke le ŋkeke ma kple gaƒoƒo ma ŋuti la, amea ɖeke menyae o; mawudɔla, siwo le dziƒowo, kple Vi la hã menyae o, negbe Fofonye ɖeka ko. Eye sigbe alesi Noa ƒe ŋkekewo no la, nenema ke lanye Amegbetɔvi la ƒe vava. Elabena alesi wowɔ le ŋkeke, si dze ŋgɔ na tɔɖɔɖɔ me, wole nu ɖum, eye wole nu nom, wole srɔ̃ ɖem, eye wole wo tsɔm na, bena woaɖe, vaseɖe ŋkeke, si dzi Noa yi ɖe aɖakaʋua me, eye womedze sii o, vaseɖe, esime tɔɖɔɖɔ va, eye wòkplɔ wo katã yii ta, nenema ke lanye Amegbetɔvi la ƒe vava. Ekema ame eve woano aba me; woaxɔ ɖeka, eye woagblẽ ɖeka ɖi; nyɔnu eve woanɔ teƒo; woaxɔ ɖeka, eye woagblẽ ɖeka ɖi. Eyaŋuti minɔ ŋudzɔ, elabena mienya ŋkeke ka dzi mia Aƒetɔ la ava o. Ke minya esia bena, ɖe wònye aƒeatɔ anya zã ƒe ŋudzɔɣi, si me fiafitɔ ava la, anye ne anɔ ŋudzɔ, eye mana mɔe bena, wòadze kpɔ age ɖe eƒe aƒe me o. Eyaŋuti miawo hã misu te; elabena Amegbetɔvi la ava le gaƒoƒo, si ŋuti miebu o la me.\n Eye esi Yesu do go la, egblẽ mawuƒe la ɖi dzo yina, eye eƒe nusrɔ̃lawo va egbɔ, bena woafia mawuxɔ ƒe tutumewoe. Ke eɖo eŋu gblɔ na wo bena: Ɖe miele nusiawo katã kpɔma? Vavã mele egblɔm na mi bena: Womele kpe gblẽ ge ɖe kpea ɖeke dzi le abi, si womatu asii aƒu anyi o. Eye esi wòbɔbɔ nɔ anyi ɖe Amitoa dzi la, nusrɔ̃lawo va egbɔ wo tɔxe gblɔ bena: Gblɔe na mi, ɣekaɣie nusiawo ava? Eye ka enye wò vava la kple xexeame ƒe nuwuwu la ƒe dzesii? Yesu ɖo ŋu gblɔ na wo bena: Mikpɔ nyuie, bena amea ɖeke nagaflu mi o. Elabena ame geɖewo ava le nye ŋkɔa dzi agblɔ bena: Nye enye Kristo; eye woaɖu ame geɖewo. Eye miasa aʋa kple aʋaŋutiɣliwo; kpɔ ɖa, migaɖi vo o, elabena esiawo ava me tsã; gake nuwuwu la meɖo haɖe o. Elabena dukɔ latsi tre ɖe dukɔ ŋuti, eye fiaɖuƒe ɖe fiaɖuƒe ŋuti, dɔwuame kple dɔléame kple anyigbaʋuʋu ava teƒeteƒewo. Ke nenem nusiawo katã wonye fuɖuame ƒe gɔmedzedze. Le ŋkeke ma me woaɖe mi asi na fukpekpe, eye woawu mi, eye dukɔwo katã woalé fu mi le nye ŋkɔ ŋuti. Ekema woaɖia ame geɖewo nu, eye woade wo nɔewo asi, eye wòalé fu wo nɔewo. Eye aʋatsonyagblɔɖila geɖewo atsi tre ahaflu ame geɖewo. Eye le nu madzɔmadzɔ wɔwɔ ƒe agbɔsɔsɔ ŋuti la ame geɖewo ƒe lɔlɔ̃ nu latsi. Ke amesi ke lado dzi vaseɖe nuwuwu la, eya lãkpɔ ɖeɖe. Eye woaɖe gbe ƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.\n Amesi bɔbɔ nɔ dziƒoʋitɔ la ƒe bebeƒe, eye wòle ŋusẽkatãtɔ la ƒe vɔvɔli te la, eya gblɔna na Yehowa be: Nye sitsoƒe kple nye mɔ̃ sesẽ nenye, nye Mawu, si ŋu meɖoa ŋu ɖo. Elabena aɖe wò tso xevimɔ̃trela ƒe adoboli me, tso dɔvɔ̃, si gblẽa nu me. Atso eƒe fu atsyɔ dziwò eye eƒe aʋala fe nabe ɖo; akpoxɔnu gã kple ɖagbitɔ enye eƒe nyateƒe la. Mava zã me ŋɔdzi kple aŋutrɔ, si le ʋɔ lũm le ŋkeke me, ɖɔvɔ̃, si le zɔzɔm le blukɔ me, kple dɔ xɔleameŋua, si le nu gblẽm le ŋdɔ la o. Akpe nenɔ anyi dzem ɖe axawò, eye akpe ewo ɖe wò nuɖusi me, ke wò la, mate ɖe ŋuwò o! Vava, àkpɔe kple wò ŋkuwo, eye àkpɔ alesi woaɖo eteƒe na ame vɔ̃diwoe. Elabena Yehowa enye wò si tsoƒe, eye dziƒoʋitɔ la nètsɔ wɔ nɔwòƒee. Dzɔgbevɔ̃e maƒo go wò o, eye hiãkame mate ɖe wò agbaɖɔ ŋu o. Elabena adɔ eƒe dɔlawo ɖe ŋuwò, ne woakpɔ tawò le wò mawo katã dzi. Asi me woakɔ wò ɖo, ne màgatsɔ wò afa axlã ɖe kpea ɖeke o. Azɔ dzata kple ƒli dzi, eye enya avuzi le dzatavi kple ʋɔ driba dzi. Maɖee, elabena eku ɖe ŋunye; makɔe aɖo kɔkɔƒe, elabena enya nye ŋkɔ. Ayɔm, eye matɔ nɛ, meli kplii le hiã me; maɖee le eme, eye mahaɖe bubu eŋu. Matsɔ agbe didi aɖi ƒo nɛ, eye mana wòakpɔ nye xɔname.\n Ke nya esia bena, le ŋkeke mamleawo me la ɣeyiɣi vɔ̃wo lava. Elabena ameawo lanye ɖokuilɔ̃lawo, galɔ̃lawo, adegbe ƒuƒlu ƒolawo, dadalawo, busunyagblɔlawo, ame maɖoto dzilawo, ame madakpewo kple ame makɔmakɔwo; amesiwo melɔ̃a ame ƒe nya o, amesiwo gbea avuléle, ameŋuzɔlawo, amesiwo mete ŋu ɖua wo ɖokui dzi o, ame wɔadãwo, amesiwo melɔ̃a nu nyui o, yomemɔfialawo, ame mabunuwo, amesiwo doa wo ɖokui ɖe dzi glodzo, amesiwo lɔ̃a hadzedze wu esi woalɔ̃ Mawu, amesiwo si mawusosroɖa ƒe nɔnɔme le, gake wogbe eƒe ŋusẽ la. Te ɖokuiwò ɖa tso amesiawo gbɔ! Elabena amesiawo dome amea ɖewo li, siwo gena ɖe aƒewo me dzaa, eye woɖea aboyo nyɔnu abunetɔ, siwo yɔ fũ kple nuvɔ̃wɔwɔ, eye nudzodzro bubu ƒomevi geɖewo kplɔa wo yinɛ, amesiwo srɔ̃a nu ɖaa, eye womate ŋu ava nyateƒe ƒe sidzedze la gbɔ akpɔ o. Alesi Yane kple Yambre wotsi tre ɖe Mose ŋuti la, nenema ke woawo hã wotsi tre ɖe nyateƒe la ŋuti; Ame tamegbegblẽtɔwo, amesiwo meli ke le xɔse me o. Ke womayi dzi geɖe wu o, elabena woƒe aɖaʋadzedze la dze ƒã na amewo katã, abe ame mawo tɔ ke hã ene. Ke wò la èdze nye nufiafia, nye agbenɔnɔ, nye tameɖoɖo, nye xɔse, nye dzigbɔgbɔ blewu, nye lɔlɔ̃, nye dzidodo, nye yometitiwo kple nye fukpekpe, siwo mekpe le Antioxia kple Ikonio kple Listra la yome; yometiti ma, siwo medo dzi kpe la, Aƒetɔ la ɖem tso wo katã me. Ke amesiwo katã ɖina be, yewoanɔ agbe ɖe mawusosroɖa nu le Kristo Yesu me la, woati woawo hã yome tsã. Ke ame vɔ̃ɖiwo kple ameblelawo la woayi dzi vɔ̃ɖitɔe wu anɔ amewo blem, eye amewo able wo. Ke wò la nɔ nusiwo nesrɔ̃, eye nèkpɔ kakaɖedzi le wo me la me; elabena ènya amesiwo gbɔ nèsrɔ̃e le, eye esi tso ɖevime ke nènya ŋɔŋlɔ kɔkɔeawo la, woate ŋu ana nunya wò hena agbexɔxɔ to xɔse, si le Kristo Yesu me la me. Ŋɔŋlɔ sia ŋɔŋlɔ, si tso Mawu ƒe Gbɔgbɔ me la, enyo hã na nufiafia, na mokaka, na ɖɔɖɔɖo, na amehehe, si le dzɔdzɔenyenye me, bene Mawu ƒe ame la nade blibo, eye wòanɔ dzadzraɖoɖi hena dɔ nyui sia dɔ nyui wɔwɔ.\n Eye esi Pentekoste-ŋkeke la ɖo la, wo katã wotsɔ tame ɖeka nɔ afi ɖeka. Eye kasia gbea ɖe ɖi tso dziƒo abe yaƒoƒo sesẽ ene, eye wòyɔ aƒe, si me wole la fũ. Eye aɖe mamãwo ɖo ɖe wo gbɔ lé abe dzoƒaɖewo ene, eye wodze ɖe wo dome amesiame dzi ɖekaɖeka. Eye Gbɔgbɔ kɔkɔe la ya wo katã taŋtaŋ, eye wode asi gbe bubuwo gbɔgblɔ me, abe alesi Gbɔgbɔ la na wo, be woaƒo nui ene. Eye Yudatɔa ɖewo nɔ Yerusalem, ŋutsu, siwo vɔ̃a Mawu la, wotso dukɔ, siwo katã le dziƒo te la me. Ke esi gbe sia ɖi la, ameha la ƒo zi va kpe ta, eye woƒe nu ku, elabena amesiame se wole ye ŋuta degbe gblɔm. Eye kuvia ɖo wo katã, eye wotsi yaa hegblɔ bena: Kpɔ ɖa, amesiwo katã le nu ƒom la, ɖe menye Galileatɔwoe wonye oa? Aleke wo, eye mía dome amesiame le ye ŋutɔ degbe, si me wodzi mi ɖo la, sem mahã? Partiatɔwo kple Mediatɔwo, Elamtɔwo kple amesiwo nɔa Mesopotamia, Yudea kple Kapadokia, Ponto kple Asia, Frigia kple Pamfilia. Egipte kple Libia-nutowo me, si le Kirene gbɔ, kple amesiwo nye amedzrowo tso Roma, Yudatɔwo kple trɔ̃subɔla-zu-Yudatɔwo, Kretatɔwo kple Arabiatɔwo: Míese wole Mawu ƒe nu dzɔtsuwo gblɔm le mia ŋutɔwo degbe me. Eye kuvia ɖo wo katã, eye wotsi dzodzodzoe hele gbɔgblɔm na wo nɔewo bena: Esia gɔme ɖe? Ke bubuwo le alɔme ɖem ɖe wo ŋu gblɔ bena: Aha yeye le wo mum. Tete la Petro kple ame wuiɖekɛawo tsi tre, eye wòkɔ eƒe gbe dzi gblɔ na wo bena: Yudea-ŋutsuwo kple mi amesiwo katã nɔa Yerusalem, minya esia, eye mina nye nyawo nayi ɖe miaƒe towo me; elabena menye aha amesiawo mũ, abe alesi miele bubum la ene o; elabena ŋkeke ƒe ga ƒoƒo etɔ̃lia ko wònye: Ke esia nye nya, si wogblɔ to nyagblɔɖila Yoel dzi bena: „Eye ava me le ŋkeke mlɔeawo me, Mawue gblɔe, bena matrɔ nye Gbɔgbɔ la akɔ ɖe ŋutilã katã dzi, eye miaƒe ŋutsuviwo kple miaƒe nyɔnuviwo agblɔ nya ɖi, eye miaƒe ɖekakpuiwo akpɔ ŋutegawo, eye miaƒe amegã ɖeɖiwo aku drɔ̃ewo.


Mateo 2 - Holy Bible [Ewe Bible 1913] - (Mat 2)\nKe esi wodzi Yesu le Betlexem le Yudea, le fia Herodes ŋɔli la, kpɔ ɖa, nunyalawo tso ɣedzeƒe va Yerusalem va bia bena:\nAfika Yudalawo ƒe fia, si wodzi la le? Elabena miekpɔ eƒe ɣletivi le ɣedzeƒe, eye mieva ta de ge agu na eyama esi.\nKe esi fia Herodes se esia la, dzika tso eya kple Yerusalem katã ƒo.\nEye esi wòƒo dukɔ la ƒe nunɔlagãwo kple agbalẽfialawo katã nu ƒu la, edzro me bia wo afisi wodzi Kristo la le.\nEye wogblɔ nɛ be: Le Betlexem le Yudea, elabena nenema woŋlɔ ɖi to nyagblɔɖila dzi bena:\n„Eye wò Betlexem le Yuda-nyigba dzi, menye suetɔ nènye le Yuda ƒe fiaduwo dome kura o; elabena wò me fia, si le nye dukɔ Israel nyi ge la, ado atso.“\nTete la Herodes yɔ nunyalawo yi ɖe adzame, eye wòbia ɣeyiɣi, si dzi ɣletivi la do la wo tsitotsito.\nEye esi wòdɔ wo ɖo ɖe Betlexem la, egblɔ bena: Miheyi ɖadi ɖevi la vevie; eye ne miekpɔe la, migava ka eta nam bena, nye hã mayi aɖade ta agu nɛ.\nKe woawo la, esi wose fia ƒe nya la, woto edzi heyi; eye kpɔ ɖa, ɣletivi, si wokpɔ le ɣedzeƒe la, zɔ wo ŋgɔ laa keke va tɔ ɖe aƒe, si me ɖevi la le la ƒe tame.\nKe esi wokpɔ ɣletivia la, dzi dzɔ wo geɖe ŋutɔ.\nEye esi woyi ɖe aƒea me la, wokpɔ ɖevi la kple dadaa Maria; tete wodze klo de ta agu nɛ, eye woʋu woƒe nuwo nu hetsɔ nunanawo, sika, kotoklobo kple lili nɛ.\nEye esi Mawu gbe nya na wo le drɔ̃eƒe be, womagagbugbɔ ayi Herodes gbɔ o la, woto mɔ bubu gbugbɔ yi wo de.\nTete wòfɔ, eye wòkplɔ ɖevi la kple dadaa le zã me hedzo yi Egipte;\neye wònɔ afima vaseɖe Herodes ƒe ku megbe, bena nya, si Aƒetɔ la gblɔ ɖe anyi to nyagblɔɖila dzi la, nava ve me bena: „Keke Egipte ke meyɔ vinye la tsoe.“\nEsi Herodes kpɔ bena, nunyalawo flu ye la, edze agbo ɖo dɔmedzoe ŋutɔ, eye wòdɔ woɖawu ŋutsuvi, siwo katã le Betlexem kple eƒe nutowo katã me, esiwo xɔ ƒe eve kple esiwo mexɔ nenema haɖe o, ɖe alesi wòbia ɣeyiɣi la tsitotsito tso nunyalawo gbɔe la nu.\nAle wowu nya, si wogblɔ ɖe anyi to nyagblɔɖila Yeremya dzi la nu bena:\n„Wose ɣlidodo le Rama, avifafa kple nublanuiɣli geɖe; Raxel le fafam na viawo, eye mele lɔlɔ̃m bena, woafa akɔ na ye o, elabena womegali o.“\ngblɔ bena: Fɔ, nakplɔ ɖevi la kple dadaa ayi ɖe Israel-nyigba dzi, elabena amesiwo le ɖevi la ƒe ku dim la, woku.\nTete wòfɔ hekplɔ ɖevi la kple dadaa va Israel-nyigba dzii.\nKe esi wose bena, Arxelao ɖu fia le Yudea ɖe fofoa Herodes teƒe la, evɔ̃ afimayiyi; ke esi wònyè Mawue gblɔe nɛ le drɔ̃eƒe ta la, edzo heyi Galilea-nutowo me:\neye wòva nɔ du, si woyɔna be Nazaret la me, bene woawu nya, si wogblɔ ɖe anyi to nyagblɔɖilawo dzi la nu bena: Woayɔe be Nazaretetɔ.


Nu Kae Biblia Gblɔ Tso Tiatiawɔblɔɖe Ŋu? | Biblia Me Biabiawo\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Assamese Azerbaijani Azerbaijani (Cyrillic) Bambara Bislama Bissau Guinean Creole Brazil Tokunɔgbe Bulgarian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Italian Japanese Kekchi Kikamba Kiluba Kimbundu Kinyarwanda Kirghiz Kiribati Kirundi Korean Lingala Lithuanian Luganda Macedonian Malagasy Malay Malayalam Maltese Mambwe-Lungu Maya Mexico Tokunɔgbe Moore Myanmar Nepali Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi (Shahmukhi) Romanian Russian Réunion Creole Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Somali Spanish Swahili Swahili (Congo) Swedish Tagalog Tamil Tatar Telugu Thai Tsonga Turkish Turkmen Ukrainian Umbundu Urdu Vietnamese Wolof Xhosa Yoruba Zulu\nMawu de bubu mía ŋu hena tiatiawɔblɔɖe mí. Tiatiawɔblɔɖe nye ablɔɖe si Mawu na mí be míawo ŋutɔwo míatso nya me ke menye be Mawu alo dzɔgbese naɖo ale si míava nɔ agbee la ɖi na mí o. Bu Biblia ƒe nufiafia siawo ŋu kpɔ.\nMawu wɔ amegbetɔwo ɖe eƒe nɔnɔme nu. (1 Mose 1:26) Mía Wɔla wɔ mí ɖe eƒe nɔnɔme nu le mɔ sia nu be ŋutete le mía si míeɖea eƒe nɔnɔmewo, abe lɔlɔ̃ kple dzɔdzɔnyenye ene fiana. Míele abe lãwo ene o elabena lãwo ya wɔa nu ɖe woƒe lãmenusese ko nu. Eye abe mía Wɔla ene la, tiatiawɔblɔɖe le mía si.\nMía ŋutɔwo míate ŋu awɔ akpa gã aɖe le ale si nuwo ava nɔ na mí le etsɔme la me. Biblia de dzi ƒo na mí be ‘mitia agbe eye miɖo to Mawu ƒe gbe,’ si fia be míalɔ̃ be míawɔ eƒe sewo dzi. (5 Mose 30:19, 20) Nya sia anye dzodzro kple tagbɔsesẽ le ame ŋu ne ŋutete mele mía si be míate ŋu atia nu si míawɔ la o. Le esi Mawu nazi nu si wòdi la ɖe mía dzi teƒe la, ɖe wòkpe mí lɔlɔ̃tɔe hegblɔ be: “Ðe wònye ɖe nèɖo to nye seawo la, anye ne wò ŋutifafa anɔ abe tɔsisi ene.”—Yesaya 48:18.\nMenye dzɔgbese aɖekee kpɔa ŋusẽ ɖe míaƒe dzidzedzekpɔkpɔ alo kpododonu dzi o. Ne míedi be míakpɔ dzidzedze le míaƒe agbagbadzedzewo me la, ke ele be míawɔ dɔ sesĩe. Biblia gblɔ be: “Nu sia nu si wò asi ate ŋu awɔ la, wɔe kple wò ŋusẽ.” (Nyagblɔla 9:10) Egblɔ hã be: “Veviedola ƒe tameɖoɖo hea viɖe vɛ.”—Lododowo 21:5.\nNunana xɔasie tiatiawɔblɔɖe nye Mawu na mí, elabena esia nana míelɔ̃nɛ kple míaƒe “dzi blibo,” le esi míetiae be míalɔ̃e ta.—Mateo 22:37.\nÐe Mawu kpɔa ŋusẽ ɖe nu sia nu dzia?\nBiblia fia nu be Mawue nye Ŋusẽkatãtɔ, si fia be ame aɖeke ƒe ŋusẽ megbɔ etɔ nu o. (Hiob 37:23; Yesaya 40:26) Gake mezãa eƒe ŋusẽa tsɔ kpɔa ŋusẽ ɖe nu sia nu dzi o. Le kpɔɖeŋu me, esi Mawu nɔ nu wɔm kple blema Babilontɔ siwo nye eƒe amewo ƒe futɔwo la, egblɔ be “mezi ɖokuinye dzi.” (Yesaya 42:14) Nenema kee egbea hã, Mawu zi eɖokui dzi heɖe mɔ amewo le woƒe tiatiawɔblɔɖea zãm tsɔ le nu gblẽm le ame bubuwo ŋu. Gake Mawu mazi eɖokui dzi ɖaa o.— Psalmo 37:10, 11.\nMawu Agbenɔnɔ Kple Agbe Nyui Nɔnɔ Biblia Me Biabiawo Ƒe Ŋuɖoɖowo\nƉoe Ɖe Amewo Ɖoe Ɖe Amewo Nu Kae Biblia Gblɔ Tso Tiatiawɔblɔɖe Ŋu? Ðe Mawu Ðo Ame Si Nàva Zu Le Etsɔme Ðia?